CD The waking of the bridegroom (Patrick Molard) : Prenañ dre AlbumTrad.com\nArzour: Patrick Molard\nAnv: The waking of the bridegroom\nDeuet er maez e: 2008\nHag ouzhpenn: Enporzh bro-Skos\nGanet eo bet Patrick Molard e 1951, e Sant-Malou. Abred e kavas marzhus ar sonerezh skosek, ar biniou bras peurgetket. Kregiñ a ra da zeskiñ ar benveg da 14 vloaz gant bagad Sant-Malou. Un nebeut bloavezhioù war-lerc'h e voe degemeret er bagad An Ere e Roazhon. Kenderc'hel a reas da zeskiñ gant Jakez Pincet, a voe e gelenner kentañ war ar Pìobaireachd. Er mare-se ez eas gantañ maout kenstrivadegoù soloourien 'zo. Pa voe 20 vloaz ez eas da heuliañ ur stummadur resis-kenañ war ar biniou bras a vro-Skos gant arbennigourien ampart, sonerien ar Rouanez, e kastell Balmoral e bro-Skos. Roudoù don a laoskas ennañ ar prantad-se eus e vuhez, pa enoro diwezhatoc'h e gelennerien bet du-se : Bob Brown ha Bob Nicol, en e albom To the bobs.\nGoude m'en dije dizoloet ar sonerezhioù skosek en doare-se, n'eo nemet pa oa deuet en-dro e Breizh en doa taolet muioc'h a evezh ouzh ar sonerezh vreizhek, en ur seniñ gant Alan Stivell da skouer. Sonet en deus ivez er strolladoù Satanazet, Ogham, Gwendal, Gwerz, Pennou Skoulm, Den, Triptyque.\nE 1980, 1981 ha 1982 ez a gantañ maout ar genstrivadeg MacAllan e Gouel Etrekeltiek An Oriant.\nTeir gwezh eo bet kampion Breizh war ar seniñ daou-ha-daou, gant Youenn Le Bihan pe Yves Berthou.\nUn albom kaer a ro deomp da glevet amañ (sinet e ti al labell skosat Macmeanmna), dediet d'e roll-tonioù muiañ-karet, ar Pìobaireachd. Patrick Molard zo unan eus arbennigourien ar bed war an danvez-se.\nSellet ouzh termenadur Pìobaireachd war Wikipédia\nPatrick Molard - Sonerien\nPatrick MOLARD : pipe\nThe waking of the bridegroom - Bommoù da glevet\nCD1 - Roudenn 1 - The Munros' Salute\nCD1 - Roudenn 2 - The waking of the bridegroom\nCD1 - Roudenn 3 - Fhailt na misk\nCD1 - Roudenn 4 - Clan Ranald's Salute\nCD1 - Roudenn 5 - Sir Ewen Cameron of Lochiel's Salute\nCD1 - Roudenn 6 - A Prelude\nCD1 - Roudenn 7 - Lament for the only son


Pajenn:Catechis, 1817.djvu/91 - Wikimammenn\nticulier bete ne vent reformet dre un autorite superieur ; rac peguement benac e alfe un Escop particulier ha catholiq en em drompla, eo bepret barner voar ar pez a sel ar fe, ar gomportamant hac ar gouvernamant spirituel, evel heritier d’an Ebestel ha prinç eus an Ilis.\nEus an Tado Santel\nAn hano a Dado santel a rer d’an doctoret ha personageo santel eus a bere al levro, an obero, an doctrin o deus rentet lustr d’an Ilis ha d’ar religion. En o levro principala e quever an dratition hac ar maximo eus ar vuez gristen. Hanvet int Tado abalamour m’o deus roet dimp ar vuez spirituel en J. C. An Ilis grec a fournis pevar doctor d’an llis universel : sant Athanas, sant Basil, sant Gregoar a Nazianç ha sant Yan Chrysostom ; an Ilis latin a fournis sant Ambroas, sant Augustin, sant Jerom, sant Gregoar, Pap, etc.\nVoar ar Pes a dleomp da c’houlen.\nAn Oræson Mantal.\nG. PEtra dleomp-nîn da c’houlen ?\nR. Ar pes so er Bater, hac er pedenno all approuvet gant an Ilis.\nG. Petra eo ar beden ?\nR. Un аntretien gant Doue evit e henori, ha goulen digantàn ar pes on eus ezom.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/91&oldid=118199 »\nKemmoù diwezhañ degaset d'ar bajenn-mañ d'an 7 Eos 2018, da 10:12.


Stumm eus an 24 Du 2013 da 15:49 (kemmañ)\nGanet eo '''Gilles Le Bigot''' e [[Sant-Brieg]] e 1959. Desket en deus Brezhoneg gant e dud. Kroget eo da c’hoari gitar e 1972 d’an oad a 13 vloaz. Desket en deus e-unan da son [[gitar]]. Desket en deus c’hoari en [[open tuning]]. Er bloavezhioù ‘75 en deus dizoloet ar muzik Keltiek e-barzh strolladoù brudet evel [[Planxty]], Bothy Band , Clannad hag [[Alan Stivell]]. Dizoloet en deus ar festoù-noz da gentañ evel dañser hag goude evel soner en ur seniñ da heul ar “Pillotouses” e 1976 hag goude e-kreiz ar strollad [[Galorn]] e 1978 . Bremañ ez a kant gwech bep bloaz war ar leurenn en ur ober ur bloavezh. Setu bremañ ar 7 strollad e-lec’h ma son Gilles Le Bigot : Fiddle Rendez-vous, « Empreintes », [[Skolvan]], Gilles Le Bigot – [[Gerry O’Connor]], Gilles Le Bigot –[[Soaig Siberil]] hag an [[Dizano Trio]].\n*1984 : Krouet eo bet ar strollad [[Skolvan]] gant [[Youenn Le Bihan]]. Kregiñ a ra Gilles Le Bigot e respet evel soner a-vicher.\n*1985 : Kentañ tro ez eas Gilles Le Bigot gant Serge Désaunay d’ar Stadoù Unanet.\n*1986: Respet a reas Gilles le Bigot er Strollad [[Kornog]]. Mont a reas goude d’ober tro e Europa hag er Stadoù Unanet . E 1987 kentañ pleustradegoù gant Y.F.Kéméner]].\n*1988 : Krouidigezh ar strollad [[Barzaz]] gant [[Jean Michel Veillon]] ha Y.-F. Kemener. Ar strollad-mañ zo sikouret gant [[Alain Genty]] ha [[David Hopkins]]. Ne oa ket ken eus ar strollad-mañ e 1993.\n*1991 : Kemer a reas perzh en e bladenn gentañ La LUCH . Respet a reas Gilles Le Bigot e 1999.\n*1993 : Kroget eo Gilles da señin gant [[Dan Ar Braz]] en Heritage Des Celtes, kroget o deus ad'r 24 a viz Gouere 1993 e [[Kemper]]. Ar veaj a baouezas e miz Meurzh 2002 e [[Pariz]] goude daou trec’h eus ar sonerezh ha muioc’h evit ur millon a bladennoù gwerzhet. Er bloavezh-se ivez e krogas Gilles da labourat gant strollad [[Bagad Kemper]] betek 2000.\n*2005 : Krouidigezh : Le Bigot / Siberil , Le Bigot / O’ Connor , Le Bigot / Veillon hag kenderc’hel a ra c’hoazh da son e strollad Skolvan.\nAdtapet diwar « https://br.wikipedia.org/wiki/Dibar:MobileDiff/1848684 »


Buenaventura García de Paredes - Wikipedia\nBuenaventura García de Paredes oa ur beleg spagnol, ezel eus Urzh ar Brezegerien. Bet eo bet Mestr Urzh an Dominikaned etre 1926 ha 1929.\nGanet eo bet d'an 19 a viz Ebrel 1866 e Castañedo de Valdés e-kichen Luarca (Asturias). Unan eus e vreudeur oa beleg.\nAet eo da Anaon d'an 12 a viz Eost 1936. Fuzuilhet eo bet en ul lec'h anvet «Valdesenderín del Encinar» e Madrid abalamour d'e stad a veleg e-kerzh brezel diabarzh Spagn.\nSkoliataet e voe da gentañ en e c'hêr c'henidik. Mont a reas goude da gloerdi bihan Corias (Asturias)e-pad daou vloavezh. Rediet e voe da ziskuizhañ ur pennad er gêr abalamour d'e yec'hed. Goude e studias ar brederouriezh e skol an dominikaned e Ocaña (Rannvro Toledo), degemeret e voe en urzh e 1884. Studiañ a reas an deologiezh e kouent Santo Tomás a Ávila. Diplomet e voe war ar gwir keodedel e Skol-veur Salamanca e 1891. Beleget e voe en Ávila d'ar 25 a viz Gouere 1891. Kendelc'her a reas gant e studioù prederourieh ha lizhiri e Valencia ha Madrid. Degemert e voe doktor e 1897 gant un dezenn anvet Santo Tomás y la Estética moderna.Necesidad de restaurar el pensamiento estético del angélico doctor en la ciencia de lo bello. Degemeret e voe doktor war ar gwir keodedel e 1898 gant un dezenn anvet La Iglesia y el Estado en la Teoría jurídico-social de santo Tomás comparada con las Teorías modernas sobre el mismo asunto.\nE 1899 e kelenne e Skiol-veur Manila (Filipinez). E 1990 e teuas de vezañ kelenner Gwir politikel ha melestradurel e Skol-veur Santo Tomás e Manila. rener a gelaouenn bemdeziek katolik "Libertas" e voe e 1901.\nDilennet e voe priol Santo Tomás de Ávila e 1901, rektor Skolaj Santa María de Nieva e Segovia, priol Ocaña e 1910.\nE 1911 e voe dilennet priol Proviñs Filipinez? Chom a reas e karg seizh bloavezh. labourat a reas evit diorren ar Proviñs. Reiñ a reas tachennoù mision e Bro-Sina ha Viet-Nam da broviñsoù all. Krouiñ a reas ar gelaouenn Misiones Dominicanas. Prenañ a reas tachennoù evit kreskiñ Sko-veur Santo Tomás e Manila. Soursial a reas eus diorroadur proviñsoù e Spagn hag er Stadoù-Unanet.\nE 1917 e voe dilennet priol kouent ar Rozera e Madrid (e Calle Conde de Peñalver). Chom a reas nav bloaz e karg.\nE 1926 e voe dilennet mestr an urzh.\nE 1927 e prenas kouent kozh Sant Dominig ha Sant Sikstus (e dalc'h ar Stad abaoe 1873) digant ar gouarnamant italian. Kendelc'her a reas gant raktres Hyacinthe-Marie Cormier staliañ eno ar Pontificium Institutum Internationale Angelicum, a zeuas da vezañ Skol-veur pabel sant Tomaz Akwino, Angelicum. Lidañ a reas oferenn gentañ ar bloavezh skol-veur 1928-1929 en iliz Sent Dominig ha Sikstus. Ur gentel digeriñ a voe graet gant Réginald Garrigou-Lagrange.\nReiñ a reas e zilez e 1929.\nMont a reas en-dro da Ocaña. Ret e voe dezhañ klask repu e meur a lec'h e Bro-Spagn adalek 1934. E Madrid edo e miz Gouere 1936. Harzet e voe d'an 11 a viz Eost. Fuzuilhet e voe d'an 12.\nLakaet eo bet war roll ar wenvidien gant ar Pab Benead XVI d'an 28 a viz Here 2007.\nAdtapet diwar « https://br.wikipedia.org/w/index.php?title=Buenaventura_García_de_Paredes&oldid=1822626 »\nDernière modification le 10 Gen 2019, à 19:13\nKemmoù diwezhañ degaset d'ar bajenn-mañ d'an 10 Gen 2019, da 19:13.


An Tonkin skrivet ivez Tongkin pe Tongking a-wechoùigoù (vietnameg Bắc Bộ (北圻), a dalvez harzoù an norzh), a reer eus ar vro e lodenn norshañ Viêt Nam, e su proviñsoù sinaat ar Yunnan ha Guangxi, er reter da Laos hag er c'hornôg da pleg-mor an Tonkin. Treuzet m'eo gant delta strujus ar stêr Ruz eo uhel ar gounid riz enni.\nKêr Ha Noi eo bet kêr-benn an Tonkin sinaat abaoe ar VIIvet kantved; d'ar mare-se e veze anavezet dre an anv sinaek 東京 (sinalunioù a vije distaget dongjing e mandarineg hiziv), hag a dalvez kêr-benn ar reter. Alese e teu an termen a-vremañ Tonkin. Gant an hevelep lunioù e reer hiziv, tre ha tre, evit skrivañ anv kêr Tōkyō, dezhi an hevelep talvoudegezh e sinaeg hag e japaneg. Graet ez eus bet gant an anv sinaek Jiāozhǐ (交趾) ivez gwechall gozh evit ober anv eus rann norzh Viêt Nam.\nGoude ar brezel gall-ha-sinaat (1884–1885) e voe aloubet an Tonkin hag an Annam gant ar C'hallaoued a reas gant anv vietnamek ar gêr-benn evit envel ar vro a-bezh. An trede lodenn eus Viêt Nam bet preizhet gant ar C'hallaoued a oa Kochinsina er su.\nGraet e vez gant an anv-gwan spisaat latinekaet tonkinensis er rummatadur daouanv (taksonomiezh) implijet evit deskrivañ ar spesadoù kavet en tonkin, anvioù gwez dreist-holl. Da skouer : Cornus hongkongensis tonkinensis  a reer eus un isspesad gwez padus pe ur vod eus ar c'herentiad koad ki a gaver e Hong Kong peurliesañ.\nAnv ur ganaouenn gant ar c'haner gall Vincent Scotto, eus 1906, a zo hec'h anv "La petite Tonkinoise".\nLinenn Tonkin a reer eus ul linenn hent-houarn a liamm kêrioù Saint-Maurice (Suis), da Jeneva, en ur dremen dre Evian-les-Bains ha Thonon-les-Bains (Frañs). En-dro ez a al linenn kostez Suis met dilezet-mik eus tu Frañs etre Saint-Gingolph hag Evian-les-Bains.\nAdtapet diwar « https://br.wikipedia.org/w/index.php?title=Tonkin&oldid=1468755 »


Y Rhws - Wikipedia\nY Rhws (met Rhoose e saozneg) zo ur gêriadenn e Bro Morgannwg, e kreisteiz Kembre, er mervent da gêr Kerdiz. War aod ar Mor Hafren emañ, stok ouzh Y Barri, a zo er reter dezhi. Eno emañ aerborzh Kerdiz.\nGwel eus Y Rhws. Tier en ur vengleuz kozh.\nE kreisteiz ar gumun emañ Trwyn y Rhws, kreisteisañ douar Kembre.\nAdtapet diwar « https://br.wikipedia.org/w/index.php?title=Y_Rhws&oldid=1826754 »\nKêriadennoù Bro Morgannwg\nKemmoù diwezhañ degaset d'ar bajenn-mañ d'an 22 Gen 2019, da 21:46.


Damkaniezh an niveroù - Wikipedia\nDamkaniezh an niveroù\nEnt-henvoazel, damkaniezh an niveroù zo ur skourr a 'r jedoniezh a ra war-dro perzhioù an niveroù kevan, ha pa vent kevanion naturel pe kevanion daveel, hag a endalc'h ur bern kudennoù digor aes da gompren, zoken evit an nann-jendoniourion. En un doare hollekoc'h, tachenn studi an damkaniezh-mañ a sell ouzh un toullad kudennoù o tont en un doare anat eus studi ar c'hevanion. Damkaniezh an niveroù o deus ur plas dibarek e jedoniezh, ken dre e gennaskoù gant domanioù all, ken dre ar boem savet gant e zezrevelloù.\nAn termen « niveroniezh » zo arveret ivez da zaveiñ ouzh damkaniezh an niveroù. Ar ster-mañ a 'n termen niveroniezh n'emañ ket da vout kemmesket gant ar skourr a boelloniezh a studi an niveroniezh e ster ar reizhiadoù furmel.\nDamkaniezh an niveroù a c'hell bout rannet e meur a dachenn studi reue an hentennoù arveret hag ar goulennoù trennet.\nAdtapet diwar « https://br.wikipedia.org/w/index.php?title=Damkaniezh_an_niveroù&oldid=1636328 »


Robert Walser - Wikipedia\nRobert Walser er bloavezhioù 1890\ndanevelloù, barzhonegoù, romantoù\n15 a viz Ebrel 1878\ne Bienne (Suis)\n25 a viz Kerzu 1956\ne Herisau (Suis)\nRobert Walser (15 a viz Ebrel 1878, Bienne, Suis - 25 a viz Kerzu 1956, Herisau, Suis) a oa ur skrivagner hag ur barzh suis a skrivas en alamaneg.\nE familh Walser e oa eizh bugel. Ar skol a guitaas d’an oad a bevarzek vloaz, ha ti e dud a guitaas pa oa seitek vloaz. Meur a veaj a reas goude-se, ha klask a reas sevel pezhioù-c’hoari, hep ober tamm berzh ebet. Bewech ma laboure e tileze e labour kerkent hag e oa pinvidik a-walc’h evit kaout amzer da skrivañ hep bezañ rediet da labourat. Levezonet e voe gant ar micherioù liesseurt a reas : mevel, sekretour, pe c’hoazh implijiad ti-bank.\nE 1904 e voe embannet e skrid kentañ : Fritz Kochers Aufsätze (skridaozadennoù Fritz Kocher), met ne reas ket berzh a-walc’h evit gounit e vara. Mont a reas da chom e ti e vreur (Karl Walser) e Berlin hag e daolenniñ a reas en danevell anvet “Buhez ul livour” (dastumadeg Seeland, 1920). Etre 1907 ha 1909 e skrivas lodenn gentañ e oberenn : Geschwister Tanner (Ar vugale Tanner) e 1907, Der Gehülfe (Ar mevel) e 1908 ha Jakob von Gunten e 1909. Berzh a reas e-touez skrivagnerien Berlin ha meulet e voe gant re bouezusañ ar mare-se, Robert Musil ha Franz Kafka en o zouez. E 1913 ez eas kuit eus Berlin hag en em stalias e Bienne. Ne ouezer ket re perak e tec’has kuit eus Berlin, Walser a lavaras e felle dezhañ bezañ en ur aergelc’h sioul a-benn skrivañ. Met e gwirionez e voe paket gant un diwaskadenn. Lakaat a reas embann danevelloù ha barzhonegoù : Geschichten (Istorioù) e 1914, Der Spaziergang (Ar bourmenadenn) e 1917 ha Die Rose (Ar rozenn) e 1925. Chom a reas e diavaez ar gevredigezh hag e diavaez birvilh bed al lennegezh. Gant Ar rozenn e voe echu e oberenn : e 1929 ez eas da ti ar re sot e Herisau. Eno e chomas betek devezh Nedeleg 1956 : en deiz-se ez eas kuit da bourmen, hag e valeas betek ma vefe skuizh ha ma varvfe.\nFritz Kocher Aufsätze, 1904\nGeschwister Tanner, 1907\nDer Gehülfe, 1908\nJakob von Gunten, 1909\nDer Spaziergang, 1917\nDie Rose, 1925\n(de) Robert-Walser-Archiv savet e 1973 gant diazezedur Carl Seelig e Zürich.\n(en) The case of Robert Walser e vuhez\nN’eus liamm ebet etre Robert Walser hag ar skrivagner alaman Martin Walser (1927-).\nAdtapet diwar « https://br.wikipedia.org/w/index.php?title=Robert_Walser&oldid=1820208 »\nDernière modification le 8 Gen 2019, à 20:29\nKemmoù diwezhañ degaset d'ar bajenn-mañ d'an 8 Gen 2019, da 20:29.


Pajenn:Sales - Introduction d’ar Vuez devot.djvu/473 - Wikimammenn\nPajenn:Sales - Introduction d’ar Vuez devot.djvu/473\ndîn, eo beza dezàn. O bed mechant, c’hui ê c’hui hoc’h-unan ato, ha me oa me va-unan ato ive quent ; mæs hiviziquen ne vizin mui me va-unan. Non, ne vezimp mui ni hon-unan ; rac hor c’halon a vezo chenchet, hac ar bed pehini en deveus quement hon tromplet, a vezo tromplet e-unan gueneomp : rac evel na remerco quet hor genchamant nemet a nebeut e nebeut, e songeo dezàn e vezzimp ato Esaüet, ha cousgoude e vezzimp Jacobet.\nRet eo e reposse an oll exerciçou-mâ er galon, hac e zaemp goude hor c’honsideration hac hor meditation a doug hor c’ham etouez an afferou, an occupationou hac an antretienou gant aon na ve scuillet souden al liqueur eus hon resolutionou mad : rac ret eo e teue al liqueur-se da dreusi ha da zistempra hon ene antieramant, an oll cousgoude hep ober effort na d’hor speret na d’hor c’horf.\nEleac’h ma responter ouz diou zifficulte pere a ell beza great var an Introduction-mâ d’ar Vuez Devot.\nAR bed a lavaro deoc’h, va Philotee, penaus eo quement an niver eus an exerciçou hac eus an avisou-mâ na ranco vaqui\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/473&oldid=144591 »


Adolfo Suárez González (25 a viz Gwengolo 1932 – 23 a viz Meurzh 2014) a oa ur politikour spagnol. Kentañ Ministr Spagn e voe etre 1976 ha 1981.\nStudioù a reas e skol-veur Salamanca. Mont a reas e-barzh ar Movimiento Nacional, ul luskad politikel krouet gant aduidi Francisco Franco, ha tapout a reas er strollad-se a garg a sekretour meur. Ren a reas skinwel ar stad ivez, dindan ren Franco.\nPa'z eas Juan Carlos Iañ da roue Spagn, goude marv Franco, e anvas Adolfo Suárez da gentañ ministr d'ar 4 a viz Gouere 1976. Gant Adolfo Suárez e voe degaset kemmoù en aozadur ar stad, tamm-ha-tamm, da lakaat anezhi da vezañ demokrateloc'h. Klask a reas chom hep displijout d'an arme a oa feal d'an urzh kozh ha klevet war un dro galv ar c'hostezennoù a c'houlenne un adreizh a-vras da aozadur ar stad.\nSevel a reas ur strollad politikel eus ar c'hreiz, an Unión de Centro Democrático da harpañ e bolitikerezh. Trec'h e voe ar strollad-se er votadeg kentañ a voe aozet d'ar 15 a viz Mezheven 1977 hag adanvet e voe Adolfo Suárez da gentañ ministr, en un doare demokratel ar wech-mañ. Goude votadeg 1979 e chomas Suárez e penn ar gouarnamant.\nE zilez a roas avat e miz Genver 1981. Kuitaat a reas ar strollad UCD e 1982, evit mont da sevel ur strollad all, ar Centro Democrático y Social, met ar strollad-se ne reas ket berzh e dilennadeg 1982. Paouez a reas Suárez da vat gant ar politikerezh e 1991.\nAdtapet diwar « https://br.wikipedia.org/w/index.php?title=Adolfo_Suárez&oldid=1887512 »\nKemmoù diwezhañ degaset d'ar bajenn-mañ d'an 6 Du 2020, da 07:16.


Darmstadtiom - Wikipedia\nUn elfenn gimiek eo an darmstadtiom ; Ds eo e arouez kimiek, 110 e niver atomek ha 281,62 e dolz atomek.\nUn elfenn genaozet gant mab-den eo, n'he c'haver ket en natur. Skinoberiek-kenañ eo an darmstadtiom.\nMeitneriom – Darmstadtiom – Roentgeniom\nNiver atomek 110\nDasparzh an elektronoù : 2, 8, 18, 32, 32, 17, 1\n(pe : 2, 8, 18, 32, 32, 16, 2)\nSkin atomek 118 pm (brasjedet)\nSkin kenamsav 128 pm\nDouester (≈20°C) 27,4 g/cm3 (brasjedet)\nE 1994 e voe kevanaozet an elfenn 110 er GSI (Gesellschaft für Schwerionenforschung "Krevedigezh-Enklask war an Ionoù Pounner", bremañ GSI Helmholtzzentrum für Schwerionenforschung GmbH "Kreizenn Helmholtz evit an Enklask war an Ionoù Pounner") e Darmstadt (Alamagn), gant skipailh Peter Armbruster ha Gottfried Münzenberg, dindan ren Sigurd Hofmann. Dre vombezenniñ plom-208 gant nikel-62 e kenderc'hjont un atom hepken eus izotop 269 an elfenn ; e-kerzh an hevelep rummad arnodennoù e teujont a-benn da gaout 9 atom eus izotop 271 an elfenn dre vombezenniñ Pb-208 gant Ni-62 ar wezh-se. Er bloavezh 2001 e voe ar GSI anzavet evel dizoloer an elfenn 110. \nAn anv darmstadtium a voe kinniget gant ar GSI evit an elfenn nevez, en enor da gêr Zarmstadt end-eeun ; e 2003 e voe degemeret an anv gant an IUPAC.\nA-c'houde ma 'z eo bet prouet ez eus ur metal ardreuzat eus ar c'hopernikiom 112Cn e c'haller kendastum ez eus metaloù ardreuzat eus an elfennoù 104 (rutherfordiom) betek 112 ; unan e vije an darmstadtiom ivez neuze, marteze eus familh ar platin.\nGortozet eo perzhioù 110Ds evel par da re elfennoù all ar strollad 10 (28Ni, 46Pd ha 78Pt), hogen pounneroc'h, ha stabiloc'h e niver oksidadur.\nUr metal nobl e vije an darmstadtiom war a hañval.\nN'eus izotop stabil ebet eus Ds, en natur pe gevanaozet. Pemzek izotop zo bet kevanaozet koulskoude, skinoberiek an holl anezho.\n267Ds kevanaozet 2,8 ms\n268Ds kevanaozet s]]\n269Ds kevanaozet 179 µs\n270Ds kevanaozet 100 µs\n271Ds kevanaozet 1,63 ms\n272Ds kevanaozet 1 s\n273Ds kevanaozet 170 µs\n274Ds kevanaozet 2 s\n275Ds kevanaozet 2 s\n276Ds kevanaozet 5 s\n277Ds kevanaozet 5,7 ms\n278Ds kevanaozet 10 s\n279Ds kevanaozet 0,18 s\n280Ds kevanaozet 11 s\n281Ds kevanaozet 20 s\n↑ Diouganet hervez hini ar platin.\nAdtapet diwar « https://br.wikipedia.org/w/index.php?title=Darmstadtiom&oldid=1904793 »


Evel-just n’eo ket leun al listenn levrioù-mañ. N’eo nemet un hent labour ha preder.\nAl lennadurezh-mañ a vo peur-gloket a-hed an amzer.\nAuteurs : Alan Pierre & Daniel Cario\nUl levr ret evit anavezout ha dañsal gwelloc’h dañsoù Breizh. Ha dañsal a rit ar gavotenn ? Hag ar pach-pi ? Daoust hag e ouiit e oa anavezet ar Jabadao evit bezañ dañs an diaoul ? Petra oa perzh an dañs plin ?\nFestoù-noz, kenskrivagoù, abadennoù, an dañs a gemer ur plas bras e-barzh sevenadur Breizh, evel ar c’han hag ar sonerezh a ambroug anezhi. Hêrezhet eus hengounioù kozh, dañset dibaouez abaoe pell ha dastumet e-pad bloavezhioù hir, dañsoù breizh a anavez un interes nevez ha kreñv eus perzh an holl dud, forzh peseurt oad vefent, en tu all da vevennoù Breizh uhel hag izel. Al levr-mañ a gont deoc’h neuze ur sevenadur hengounel buhezek, pinvidik eus he amzer tremenet met fiñvus memestra, adalek he rol sokial orin betek ar gouelioù bras a vez aozet bremañ en dro dezhi. Arabat disoñjal ar c’helc’hioù keltiek hag ar genskrivadegoù a zo war un taol binvioù mirout, treuzkas ha mont war-raok.\nEd. Le Chasse Marée - ArMen\nAl levr-mañ hag a zo ur dave evit dañsoù Breizh a zo bet embannet evit ar wech kentañ e 1963. An trede embannadur eo hennez. Ouzhpennet zo bet dezhañ, 30 vloaz war-lec’h, ur c’hinnig hollek. El levr a zo :\nUr studiadenn war degouezhioù ha implijoù an dañs.\n> Dielfennadur ur rollad sonerezh da zañsal.\n> Diskrivadenn ar stummoù hag ar pazioù.\n> Ur c’hinnig istorel eus an dañs hag he emdroadur.\n> Kartennoù, skeudennoù.\nAuteur : Alan Pierre & Padrig Sicard\nSkrivet eo bet al levr mañ evit treuzkas ur sell war dañsoù pennañ Breizh. Al levr henchañ se a zo simpl met efedus. Ar gudenn o deus bet ar skrivagnerien, Patrig Sicard hag Alan Pierre, a oa kinnig an tostañ posubl eus ar wirionez, an teknikoù ha ar stiloù. Diaes eo bet ivez da stagañ dezho an anaoudegezhioù sevenadurel diazez, geografikel, sokiologel, istorel, pouezus evit kompren mat ar boazioù.\nAn dañs na c’hell ket bevañ hep sonerezh. Ar skrivagnerien o deus bet c’hoant neuze, lakaat e-barzh al levr-mañ skouerioù tonioù da zañsal a sikouro da gompren hag a zaio ul liamm gant skritur ar pazioù.\nSpi a zo gant Alan Pierre ha Patrig Sicard e responto ar benveg pedagogel-mañ d’ho c’hortozioù. Disachañ a reont ho evezh war ar fed n’eus ket gant an dañs reolennoù resis. Fiñval a ra met morse ne baouez mod-all e varv. A-drugarez da vomm ur sevenadur kreñv degaset gant hon hendadoù eo chomet bev an dañs.\nMusiques traditionnelles de Bretagne 2- Etude du répertoire à danser\nDa heul ar c’hentañ levrenn ez eus el levr-se ur gwir dielfennadur sonerezhel. Evit ar wech kentañ, en ur studiadenn diwar-benn sonerezhioù hengounel Breizh, e vez komzet eus an danvez dassonus, he ingaladur hag he emdroadur en tachad breton. Yves Defrance a ginnig ul lennadenn sonerezhel eus hollad rolladoù mouezhel ha sonerezhel an dañs hengounel.


Pajenn:Berthou - En Bro Dreger a-dreuz parkou.djvu/29 - Wikimammenn\nPajenn:Berthou - En Bro Dreger a-dreuz parkou.djvu/29\nÂn hengoun lec’hel a lavar ez eo war an Enez C’hlaz e savas Sant Budok e leandi. Au Enez C’hlaz a zo loden dionz Morenez Briad. Sant Gwenole a reas eno e stndi. Me a meus hanvet an Enezenig-man « Karo enez » en eur barzoneg diouz ma levr, Lc Pay.s qui parlc. Sevel a re uz d’ar mor, dirag daoulagad va spered gant he mogerion ; tammon diouz ar re-man a zo c’hoaz en o sav. (Meur a hini a ra leuziadur etre an Enez C’hlaz hag Enez Lare (Lavret). 1’] pad an ixc kantved ar venec’h en em roas da Urz Sant Benead. E pad an xme kant- ved al leandi a ïeas da Urz Sant Fransez. En 1434 ar Gorden- nerien a zeas enni. Ar re-ma a oa dindan beii Arc’heskob Dol. Klevet a.111 eus laret e oa leandi an Enez C’halaz stag ouz Abati « Beauport » e Keriti. (Enr c’hoar d’am zad a oe merourez en Abati Beanport). Dismautrou kaer a zo c’lioaz en o sav el lec’h kaer-man.\nSetu amaii daou grenn-lavar ha<>- a ziskouez 11'ez eo ket dal- c’het c'houez vad ar Santellez gant menec’h an Enez-C’hlaz ha re en Abati, evel ma oe gant ar Sent o doa savet, gwechall goz, an tier-man en enor da Zoue.\n1) Manac'li ru an Encz-C'hlaz '!a cla lofjotlcn lia <la raz.\n2) An hini 'zo inanach cn Abati En deus cur wrcg cn Kcriti.\nAn Enez C'hlaz a zo en aber ster Lezardreo, tost da Enez Mode, en eul lec’hiadur euz ar c’haera. Ar fiez a gresk eno founnus e-mesk an dismantrou. Keuzius ez eo evidomp ïfeo ket kroget adsavidigez Breiz hanter-kant vloaz kentoc’h. Kaera eost hon bije dastumet ’. Nag a zanevellour, nag a ganer a zo aet d’ar vered tregont vloaz zo! Den ebet ken na lavaro d’imp ar fhomzou a gempenne o envor. E gwirionez an Drouized- kenient a skiaut d’eze-o devoa digarez da zifenn an diskamant dre skritur; gant iinpli ar skritur, an envor a ya da goll; ifim plient nemet ar reolen. dre gomz, gwellaet gantê: da skouer an Triadennou. An dud a lierie o deus poan o kredi ez eo barrek envor an den da vernia kement a zanevel, kement a varzoneg, kement a ouiziegez. Konlskoude nag a hini ac’lianomp o deus anavezet Marc’liarit Fulup. Gwelet awalc’11 ez eo bet e Kendal- c’hiou Kevredigez broadel Breiz. Nan, 11’ez eo ket possubl dina- c'ha he deus bevet. Ar c’houn diouz ar goziadez a labouraz garit Fanch an Uzel a bado pell. Meur a hini e touez an (lud o deus hevelep oad ha me, o deus anavezet kals a gonterien diouiziek hag a devoa, evel Marc’harit, enn envor vurzudus ha dihesk.\nPipi Riou hag a oa gwiader, e Pleuvian, a oa nnan dioutê. E pad beilhadegon hir ar goan holi amezeien Prad an Eostik a vije du-man, et Poulpont, lec’11 ma 'zon goiiet, en dro d’ah tan, o chilaou Pipi. Pa 'm boa tapet va daouzek bloaz e oan kaset da gloewli Land reger d'ober va studi. N’ouzoun ket pegonls eo marvet Pipi Riou.\nAdtapet diwar « https://br.wikisource.org/w/index.php?title=Pajenn:Berthou_-_En_Bro_Dreger_a-dreuz_parkou.djvu/29&oldid=153877 »\nKemmoù diwezhañ degaset d'ar bajenn-mañ d'an 28 Gou 2019, da 21:35.


Kevredigezh Kembre-Breizh: Disfiziañs er bolitikourien\nDisfiziañs er bolitikourien\nO skarzhañ dindan kannaded parlamant Breizh-Veur emeur d’an ampoent, hag o tiskoachañ ar frejoù bet paeet dezho. Paul Murphy, da skouer, Ministr an Aferioù Kembreat ha kannad Torfaen evit ar Strollad Labour, a voe paeet £3000 dezhañ evit lakaat ur gaoter nevez en e eil ti, pa gave dezhañ e veze ‘re domm’ an dour. ‘Ne’m eus graet mann ebet a-enep ar reolennoù,’ emezañ.\nEvit gwir, kaoter an aotrou Murphy n’eo ket kalz a dra e-keñver ar pezh a zo bet goulennet gant darn. Ministr an Douristelezh, Barbara Follett, da skouer, a voe goulennet £25,000 ganti evit patrouilhoù diogelroez er gêr. Tud all er gouarnamant, daou di ganto, a zo bet oc'h envel an eil ti hag egile, a bep eil, evel 'eil ti' a-benn goulenn frejoù. Ur wech renket an 'eil ti' ha lakaet ardivinkoù brav e-barzh e teue tro d'an ti kentañ da vezañ 'eil ti', ma c'halled goulenn arc'hant c'hoazh.\nO tiskuliañ emeur an titouroù er gelaouenn The Daily Telegraph, ha war greskiñ ez a dalc’hmat dispriz an vouezherien ouzh ar bolitikourien. Daoust ha pet a Vreizh-Veuriz a gemero poan da vouezhiañ e votadegoù Europa d'ar 4 a viz Mezheven?\nHa mar fell deoc'h gwelet Paul Murphy en dour bet tommet evitañ gant e gaoter nevez:\ntagioù Labour, parlamant Londrez, politikerezh


Pajenn:Marigo - Buez ar Saent.djvu/27 - Wikimammenn\nPajenn:Marigo - Buez ar Saent.djvu/27\nEil devez a viz Guenver.\nSANT ODILON, ABAD.\nSant Odilon a ïoa guinidic eus an Auvergn ; e dad hac e vam, tud devot ha santel, en instruas quer mad, ma cunduas bepret ur vuez pur hac innocant. En amser ma edo crouadur, e voa affliget en hevelep fæçoun ne alle quet querzet ; e vagueres, o veza e zouguet un deiz da ilis an Itron Varia, en lesas er porchet : ar c’hrouadur en em stlejas, guella ma ellas, var e zaouarn ha var e zaoulin bete an auter vras, hac, o sevel e zaoulagat etresec imaich ar Verc’hes Vari, e fedas da ober dezan querzet evel ar re-all ; er memes amser-ze e santas libr e zivisquer, hac o veza savet, e redas gant ur joa vras da gaout e vagueres. Goude ar faver-ze e viras epad e vuez un devotion special evit ar Verc’hes Vari, hac e inspiras d’an oll ar memes devotion.\nO veza c’hoas yaouanc, en em retiras e couent Cluny. Biscoas ne voa bet guelet noviç ebet fervantoc’h na parfetoc’h evintâ. Peguer bras bennâc e voa ar mortificationou ordrenet dre an urz, e pratique re-all c’hoas brassoc’h.\nE zevotion, evit Jesus-Christ e sacramant an auter, a voa tener meurbet ; epad c’huec’h vloas hac hantercant ne vancas devez ebet da celebri an oferenn, hac, en ur offr ar sacrifiç divin-ze, e receve quement a c’hraçou hac a gonsolationou spirituel, na elle quet arreti e zaëlou.\nSant Mayeul, abad eus ar gouent, o veza couezet clàn, er choasas evit e successor. Odilon, en ur antren er garg-se, a gomprenas parfet an obligation en devoa da servichout da squêr ha da exempl d’e oll religiuset ;\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/27&oldid=134377 »\nKemmoù diwezhañ degaset d'ar bajenn-mañ d'an 9 Eos 2018, da 20:19.


Pajenn:Imitation ar Verc’hes Vari.djvu/12 - Wikimammenn\nPajenn:Imitation ar Verc’hes Vari.djvu/12\namsao va oll bec’hejou e faç an êe hac an douar. Ya, dre soncoh, dre goms, dre œuvr, dre omission emeus oc’h offanset, va Doue, va guëlla tad, ha qement-se a so va faut va-unan, va brassa faut.\nGuerc’hes santel, Æles ah êe, Sænt oll, pedit evidomp an Autrou-Doue.\nVa Doue sellit a drues oc’h o pugale miserabl. Bezit touchet dre ho daelou.\nPa bign ar Bêlec d’an auter.\nAutrou, va Doue, me a ador ho misericord, da behini e fell ervad permetti d’ar Belec tostat oc’h an andret santel, e pehini e repos an divinite hac an humanite a Jesus, ho mab, pe da viana e pehini e tisqenno arauc ar gorreou. Va Doue, grit graç din, dre ar bêlec ; chelaouit moues ho calon a dad, ha na bermettit qet e virfen, dre va bolontes fall, oud ho craçou da antreal em ene. Rentit din, en hano Jesus, ho craçou-mad, collet dre va phec’hejou.\nC’hui, va Doue, eo oc’h eus inspiret d’ar Batriarchet desirou qen ardant da velet ho Mab uniq o tisqen eus an êe d’an douar. Roït ive dime eul loden benac en ardeur santel eus ho desirou var guement-se, ha grit ma santin eur pres santel da veva en ho craç er bed-ma, hac en ho cloar er bed-all, dre voyen Jesus, va Salver.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/12&oldid=109033 »\nKemmoù diwezhañ degaset d'ar bajenn-mañ d'an 16 Her 2017, da 16:26.


55 858 200 ann. (2005)\nGorread 192 000 km²\nGouarner T. N. Chaturvedi\nKarnataka zo unan eus stadoù India, war aod ar c’hornôg. Savet e voe e 1956, pa voe krouet meur a stad nevez hervez bevennoù ar yezhoù. Kannada eo yezh ofisiel ar stad.\nTremen 55 milion a anezidi zo e Karnataka, da lavarout eo kement hag e meur a stad eus Europa, war ur gorread 191 773km². Bengaluru eo ar gêr-benn, unan eus brasañ kêrioù India, pa’z eus enni tremen 6 milion a annezidi.\nAn div drederenn eus annezidi ar stad a gaoze kannada, 9,96 % anezho urdu, 7,39 % telugu, 3,84 % tamil, 3,64 % marathi… hag ar re all yezhoù all c’hoazh, en o zouez an hindeg. Dont a ra anv ar stad eus daou c’her kannada, karu ha nadu, douar uhel.\nAdtapet diwar « https://br.wikipedia.org/w/index.php?title=Karnataka&oldid=1770477 »\nKemmoù diwezhañ degaset d'ar bajenn-mañ d'an 21 Gwe 2017, da 17:12.


Ardamezouriezh - Wikipedia\n(Adkaset eus Heraldik)\nUr reizhiad arouezioù a zo stag ouzh an dud, an tiegezhioù hag ar galloudoù eo an ardamezouriezh. Deskrivañ a ra, dre ur c'heriaoueg arbennik, an tresadennoù hag an arouezioù a vez diskouezet war ur skoed-ardamez, en ur zelc'her kont eus o lec'hiadur, eus o stumm hag eus o liv.\nN'eo ket an ardamezouriezh tra ar vrientinien, tra an holl dud eo : a-viskoazh en deus gallet pep den kaout e ardamezioù hag o diskouez war ur skoed a zo dezhañ pe dezhi.\nUr bajenn eus roll Hyghalmen\nArdamezeg c'herman, 1447-1455\nArdamezioù Belgia en o fezh\nEn Europa, war-dro an XIIvet kantved, e voe ganet an ardamazerouriezh hag er XVvet kantved e voe staliet mat he reolennoù. Implijet eo hiziv en un doare prevez (tud, tiegezhioù, embregerezhioù hag all) pe ofisiel (kêrioù, rannvroioù, Stadoù) hervez reolennoù a vez diouzh ar vro-mañ-bro.\nBev-buhezek eo an ardamezouriezh hiziv an deiz c'hoazh, pa vez aozet ardamezioù nevez bemdez evit ar c'hêrioù, an embregerezhioù, ar c'hluboù sport ha kevredigezhioù liesdoare.\nDaoust dezhi bezañ lieskantvedel e klot an ardamezouriezh ouzh hon amzer, hini ar skeudennoù arouezius savet diwar tresadennoù eeun ha braslinennek o livioù a sko diouzhtu da zaoulagad an dud.\nWar ar skoed e kaver an tresadennoù arouezel-se an aliesañ, hogen klinkadurioù a vez en-dro dezhañ a-wechoù : ur gurunenn hag ur gribenn a-us dezhañ, ur ger-ardamez dindanañ pe a-us dezhañ ivez, loened ouzh e gostezioù, hag ur vantell tro-dro dezhañ alies.\nLiesdoare eo stummoù ar skoedoù : ar re ront pe vegek o lodenn izelañ a zeu eus mare ar varc'heien er Grennamzer pa veze implij pennañ an ardamezioù livet war ar skoedoù lakaat an emgannerien da vezañ anavezet, en abeg ma oa kuzhet o dremm gant o zokarn.\nUn ardamezeg a reer eus un dastumad ardamezioù a denn d'an dachenn-mañ-tachenn : tiegezhioù Breizh, kêrioù Normandi, kleuboù melldroad hag all.\n"Dafar evit ur c'heriaoueg a'n ardamezouriezh" gant Yellen hag abEnnez eo al labour kentañ war an ardamezouriezh e brezhoneg a zo bet embannet, er gazetenn Gwenedour e 1965.\n1 Istor an ardamezouriezh\n2 Stummoù ar skoedoù\n3 Tachennoù ar skoedoù\n4 Livioù ar skoedoù\n5 Lodennoù ar skoedoù\n6 Kargoù ar skoedoù\n6.1 Ar pezhioù briel\n6.2 An traezoù\n6.3 Ar skeudennoù\n6.3.3 Arouezioù mojennel\n6.3.4 Plant ha frouezh\n6.3.5 Skeudennoù all\n7 Ar c'hinkladurioù diavaez\n8 A skoed da skoed\n9 Lenn ur skoed-ardamez\n10 Sevel ur skoed-ardamez\n10.1 Disklêriañ ur skoed-ardamez\n14 Pennadoù kar\nIstor an ardamezouriezhAozañ\nUr brezelour henc'hresian\nPempvet kantved kent J.-K.\nKerkent hag ijinet ar skoedoù gant ar vrezelourien e voent kinklet ganto.\nDa vare Henc'hres e voe treset doueed pe loened war ar skoedoù ; ar Gelted ivez a zouge arouezioù pa 'z aent d'an emgann, evit fromañ ha spontañ o enebourien.\nDiwezhatoc'h, etre 1095 ha 1291, da vare Brezelioù ar Groaz, e voe ganet an ardamezouriezh a zo hiziv c'hoazh — Muzulmiz a zouge dija skoedoù kinklet gant kreskennoù loar, loened, flourdilizoù hag all, a voe degaset da Europa.\nUn doare c'hoari e oa kinklañ ar skoedoù europat en deroù ; buan avat ne voe mui tu da ziforc'hañ etre mignoned hag enebourien en abeg d'o zokarnioù, ha ne oa unwisk ebet en armeadoù c'hoazh. Ret-mat e voe neuze diskouez bannieloù ha skoedoù dibar, a dalvezas da zisheñvelout ar c'hantadoù a dud a oa en emgannoù.\nKentañ banniel Breizh\nHervez an hengoun e voe ar Breizhad Alan IV (~1060-1119) a savas banniel kentañ an Istor : ur groaz du war ur foñs gwenn — en argant e groaz en sabel e yezh an ardamezouriezh neuze, evel ma vo gwelet amañ pelloc'h.\nTamm-ha-tamm e teuas an ardamezioù da vezañ pouezusoc'h-pouezusañ e buhez an dud, o sinadur e oant, ha tremenet e vezent a rumm da rumm, betek an deiz a hiziv e tiegezhioù kozh evel an tiegezh Korle e Breizh (1293). Pelloc'h e voe savet skoedoù-ardamez evit kêrioù ha broioù.\nDa arbennik-kenañ e troas an ardamezouriezh, gant he c'heriaoueg dibar deuet eus an arabeg, ar brezhoneg kozh, ar galleg kozh, ar perseg hag ar rusianeg a-douez yezhoù all.\nKanus e oa an darn vrasañ eus skoedoù ar Grennamzer, da lavaret eo e tiskouezent ul lodenn eus anv an den a oa perc'henn warno : delioù kelenn evit an tiegezh Kelenn, penn ur marc'h evit an tiegezh Penmarc'h, ul leon evit Bro-Leon, hag all.\nStummoù ar skoedoùAozañ\nKant bro, kant giz , kement-se a dalvez ivez evit ar skoedoù. Setu amañ stummoù skoedoù hervez hengoun un nebeud broioù.\nGant red an amzer e kemmas ar gizioù, an doareoù d'en em gannañ, e teuas c'hoarioù evel ar stourmadennoù hag an tournamantoù.\nTamm-ha-tamm e vihanaas ar skoedoù, lod a voe bolzennet, lod all a voe toullet da lezel tremen d'ar goaf.\nTachennoù ar skoedoùAozañ\nTachennoù ur skoed\nPep marc'heg ar Grennamzer a veze atav ambrouget gant un denjentil a raed "skoedour" anezhañ peogwir e touge tres skoed ar marc'heg war e vruched. Dre e gefridi e c'halle ar skoedour bezañ kannad ar marc'heg pa oa ezvezant hennezh.\nDiwar tammoù korf ar skoedour gwelet a-dal, gant ar skoed war e vruched, e teu anvioù pemp tachenn bennañ ar skoed :\nkab, ar c'hab, a reer eus al lodenn uhelañ (penn ar skoedour) ;\nkondon, ar c'hondon, a reer eus ar c'hreiz (kalon ar skoedour) ;\nlez dehoù a reer eus tu kleiz ar skoed gwelet a-dal (kostez dehoù ar skoedour) ;\nlez kleiz a reer eus tu dehoù ar skoed gwelet a-dal (kostez kleiz ar skoedour) ;\nar beg a reer eus an traoñ (treid ar skoedour).\nAr maez eo foñs ar skoed, livet pe get, m'emañ ar c'hinkladurioù.\nDre nav c'hanton e ranner ur skoed ; a zehoù da gleiz hag a gab da veg e vezont deskrivet.\nTri c'hanton zo er c'hab :\nkanton dehoù ar c'hab – poent ar c'hab – kanton kleiz ar c'hab ;\nTri zo er c'hreiz ivez :\nkostez dehoù – kondon, kalon pe islonk – kostez kleiz ;\nTri all zo er beg :\nkanton dehoù ar beg – beg ar beg – kanton kleiz ar beg.\nLivioù ar skoedoùAozañ\nDiwar goad pe vetal e veze fardet ar skoedoù gwechall ; livet e veze ar re goad, pe c'hoazh goloet gant feurioù loened ; gant un doare prigwer e veze gwisket ar re vetal.\nUn aspadenn eus an amzer-se zo hiziv c'hoazh, evel a weler pa seller ouzh an tri doare livioù a vez implijet en ardamezouriezh evit kinklañ ur skoed : ar feurioù, ar metaloù hag ar prigwerennoù.\nAr feurioù, da lavaret eo tresadennoù a dalvez da aroueziañ feurioù loened nobl ; ar feurioù pennañ eo :\n• feur gwiñver glas Rusia, anvet brizh en ardamezouriezh, hag a zo aroueziet dre gleierigoù glas ha gwenn peurliesañ evit diskouez liv kein ha kof al loen ; brizheg a lavarer pa ne vez ket glas ha gwenn livioù ar feur-se ;\n• feur an erminig, a weler war skoed Breizh, anezhañ skeudennadur penn al lost du a zoug al loen er goañv staget e kreiz kein e feur wenn gant tri c'hraf du evit kreñvaat gwenn kentañ ar feur. An tri c'hraf o voud un arouez a drinded (evel an tri zach a gaver dindan al lizherennoù IHS en heol ar Jezuisted), ha penn al lost o voud e-unan un arouez a gempouez en enebiezh ar gwenn hag an du.\nEilpennet e vez al livioù a-wechoù, ar pezh a ro feurioù eilrenk :\nPa ne c'heller ket diskouez al livioù – pa vez kizellet ar skoed war vaen, da skouer — e reer gant pikoùigoù pe linennoù eeun.\nSetu amañ al livioù war skoedoù : war tu dehoù pep skoed emañ al liv plaen, war e du kleiz emañ al liv aroueziet e gwenn-ha-du.\nMerkit e vez tuet ar skoed evel pa vefe gwelet en ur melezour : bepred e vez sellet ouzh ur skoed-ardamez evel pa vefe dalc'het gant ar skoedour.\nAr metaloù eo an aour hag an argant – melen ha gwenn e vezont war ar skoedoù a-vremañ.\nAr prigwerennoù a reer eus al livioù all.\nMerkit e vez graet gant gerioù all evit envel al livioù — eus ar perseg e teu glazur (lâzaward, "glas") evit "glas", eus ar galleg gueule ("genoù") e teu gul en abeg ma oa ur feur er penn-kentañ, graet diwar tammoùigoù kroc'hen bet tennet eus gouzoug ul loen ; eus ar poloneg soból hag ar rusianeg Соболь / soboly, an daou c'her o talvezout kement ha sebelinez, e teu sabel – ur feur e oa sabel e deroù an ardamezouriezh eta, kent treiñ da brigwerenn.\nTri liv hepken a veze implijet er penn-kentañ : geoteg, glazur ha gul.\nHervez lezennoù an ardamezouriezh ez eo arabat lakaat metal war vetal, prigwer war brigwer, feur war feur. Mar kaver brizh e-kichen erminig, aour e-kichen argant, pe glazur e-kichen ul liv all e c'haller kendastum diarvar ez eus bet unvanet daou skoed-ardamez en unan, ar pezh a c'hoarvez dibaot a wech e bed an ardamezouriezh.\nLodennoù ar skoedoùAozañ\nDibaot ivez eo ar skoedoù ul liv hepken warno, tra ken ; plaen pe leun a reer anezho. An abeg da gement-se eo n'eus ket kalz livioù da zibab ; skoedoù tiegezhioù pe vroioù kozh-tre o deus skoedoù plaen, Breizh en o zouez : en erminig plaen eo skoed Breizh.\nLodennet eo ar pep niverusañ eus ar skoedoù neuze.\nHervez merk an taolioù kleze war ar c'hoad pe ar metal e vez lodennet ar skoed plaen : un taol hepken a vez merket er c'hondon pe a droc'h ar skoed dre an hanter bewech ; etre krommelloù emañ an niver a daolioù kleze o deus lodennet ar skoed.\nEn gul eo diskouezet al lodennoù, hogen e forzh pe feur, metal pe brigwerenn e c'hallont bezañ, evel-just.\nPa vez kenstrollet meur a lodennadur diazez, muioc'h eget un taol kleze neuze, e vez savet lodennadurioù all. Setu amañ al lodennoù eilrenk, o verkañ mui-ouzh-mui a daolioù kleze war ar skoed.\nKargoù ar skoedoùAozañ\nKargoù a reer e yezh an ardamezouriezh eus an traezoù a vez dikouezet war ur skoed.\nTri doare kargoù zo :\nar pezhioù briel, a vez linennek bepred ; ar c'hargoù koshañ int ; eus geriaoueg ar c'hilvizerezh e teu ar pep niverusañ eus o anvioù, pa ne gemmont ket lec'h a skoed da skoed : framm ur skoed-ardamez ez int.\nan traezoù, a zo lunioù mentoniel ;\nar skeudennoù, a zo tresadennoù loened, plant, tammoù tud... kement tra n'eo na pezhioù briel na traezoù eta.\nN'eus lec'h resis ebet deverket d'an traezoù ha d'ar skeudennoù war ur skoed.\nAr pezhioù brielAozañ\nDeveret diwar al lodennoù eo ar pezhioù briel, met n'eus anezho nemet un drederenn pe ur c'hard eus gorread ar skoed.\nSetu amañ un nebeud resisadennoù a-fed geriaoueg an ardamezouriezh a-zivout ar pezhioù briel.\nErion a reer eus ar vevenn pa vez moan.\nNein eo anv ar c'hab pa vez moanoc'h eget un drederenn eus ar skoed.\nKrennbalefarzh a reer eus ar c'honk pa vez ken bras hag ur c'hard eus ar skoed.\nTintenn a reer eus ar gebrenn pa vez moan.\nAr peul a dro da balouer pa vez moan, ha da c'houbalouer pa vez moan-moan.\nUr peul lakaet da gejañ ouzh un dreustell eo ar groaz, anvet gougroaz pa vez moan.\nAr sourin a dro da sourinan pa vez moan, da c'housourin pa vez moanoc'h c'hoazh.\nUr wifrell lakaet da gejañ ouzh ur sourin eo al lammell, anvet goulammell pa vez moan ; "kroaz Sant-Andrev" a reer ivez eus al lammell, a weler war skoed-ardamez Bro-Skos, a zo en glazur e c'houlammell argant.\nAn tostal a dro da dostalan pa vez moan.\nAn dreustell a dro da dreustellan pa vez moan, ha da c'houdreustell pa vez moanoc'h c'hoazh.\nGorreet e vez ur pezh briel pa vez lakaet tostoc'h da gab ar skoed eget d'e veg, gouzizet e vez pa vez lakaet tostoc'h d'ar beg eget d'ar c'hab.\nDivouedet e vez ur pezh briel pa vez krennet, da lavaret eo pa ne stok ket ouzh lez ar skoed.\nEvel-just ez eus anvioù arbennik e yezh an ardamezouriezh evit lod traezoù, da lavaret eo al lunioù mentoniel.\nArouez ur pezh-moneiz eus Bizantion eo ar vezantenn, alese hec'h anv.\nToullet e vez an traezoù pa vez un toull bihan en o c'hreiz, ha dileuniet e vezont pa vez bras an toull — ur vezantenn dileuniet eo ar ruilhenn neuze, hag un talbennan dileuniet eo ar vailhenn.\nMetalek (aour, argant, dir) e vez ar vezantenn ; torzhell a reer eus an hevelep traez pa ne vez ket (gul, sabel hag all).\nKalz skeudennoù a bep doare a c'haller gwelet war ar skoedoù-armadamez ; setu amañ ar re baotañ – en livioù all e c'hallont bezañ, evel-just.\nBuoc'h tremenant ourouleret\nErez daoubennek kurunennet\nErez e zivaskell\nErez o tagañ\nLeon Sant Mark\nPlant ha frouezhAozañ\nDelienn derv en gwirion\nBrec'h ouzh kleiz\nDaou zorn start\nDrailhenn tri fezh\nKalon gant he c'hroaz\nKalon treuzet gant\nKurunenn roue volzek\nKurunenn roue zigor\nRuilhennoù, 3, 3, 3\nAr c'hinkladurioù diavaezAozañ\nUr skouer eus ardamezioù en o fezh\nArdamezioù duged Breizh\nA-feur ma tremenas an amzer e voe lakaet kinkladurioù tro-dro d'ar skoedoù-ardamez, evit diskouez lodennoù all eus merkoù ar berc'henned.\nUn arskoed a voe lakaet a-us ar skoed.\nUr gurunenn e oa evit un ezel eus an noblañs, un helm – tokarn ar Grennamzer – evit ur marc'heg, ur mintr evit un den a Iliz, ur vur evit ur gêr, pe un dra bennak all, hervez dere pe vicher perc'henn ar skoed.\nUr briger a voe lakaet a-us an arskoed.\nUnan eus pezhioù ar skoed e vez peurliesañ : ul leon kurunennet e oa war ardamezioù duged Breizh adalek 1316 betek 1514, evel ma weler war ar skeudenn amañ a-zehoù.\nLambrikinoù, da lavaret eo bandennoù danvez pe c'hoazh delioù, a vez lakaet alies da ziskenn eus kostezioù ar briger betek ar skoed.\nA-us ar briger emañ al lugan, skrivet war ul lietenn.\nUr youc'hadenn-vrezel eo al lugan, evit kalonekaat ar vrezelourien war an dachenn-emgann. Malo au riche duc ! e oa hini duged Breizh, ha Torr e benn ! hini ar Vretoned e-pad Emsavadeg ar Bonedoù ruz e 1675.\nMontjoie ! Saint-Denis ! e oa hini ar C'hallaoued ha Saint George ! hini ar Saozon.\nDalc'herien a voe lakaet da c'houde, a zo skeudennoù tud, loened pe draoù a zalc'h ar skoed en e sav.\n"Dalc'herien" eo ar ger hollek, hogen evit tud e talvez dalc'herien ez-resis ; dalc'hered a lavarer pa vez loened, ha dalc'herioù pa vez traezoù.\nN'eo ket ret e vefe dalc'her an tu dehoù heñvel ouzh hini an tu kleiz.\nAlies e vez an dalc'herien war ur skor, a c'hall bezañ un treust evel war ardamezioù Belgia, pe ur bradenn, pe traezoù all.\nDindan ar skoed, ouzh ar skor alies, e kaver a-wechoù un urzh, da lavaret eo ur vedalenn ofisiel bet grataet da berc'henn ar skoed gant e vestr pe gant penn ar Stad evit e enoriñ a-c'houde ur gur pe un emzalc'h a zelleze bezañ garedonet ez-ofisiel.\nE traoñ an ardamezioù emañ sturiad perc'henned ar skoed ; ger-stur pe ger-ardamez a lavarer ivez.\nUl lavarenn a zispleg dre verr doare ar perc'henn da ren e vuhez eo ar sturiad. E latin e veze alies er Grennamzer.\nKentoc’h mervel eget bezañ saotret eo sturiad Breizh, a ra dave da feur gwenn-kann an erminig er goañv.\nLiberté, égalité, fraternité eo ger-stur Bro-C'hall abaoe 1790, goude an Dispac'h gall (skarzhet e oa bet gant Napoleone Buonaparte da vare an Impalaeriezh C'hall Kentañ, hag adlakaet goude e ziskar) ; e galleg, Dieu et mon droit eo hini ar Saozon.\nUr vantell a vez o wiskañ ar skoed hag e zalc'herien alies, evel war ardamezioù Belgia c'hoazh.\nA skoed da skoedAozañ\nSkoed Sainte-Hermine (Vendée)\nPa 'z eo pep skoed tra e berc'henn(ez) hepken ez eo berzet diskouez unan a zo heñvel-mik ouzh ur skoed bet diskouezet kentoc'h. Dre ma ne c'haller ket anaout kement skoed a zo er bed e c'hoarvez a-wechoù e vefe kinniget unan a zo dija : en degouezh-se ez eo ar skoed koshañ a vir e zoareoù, hag an hini nevesañ a rankor kemmañ.\nUn diforc'h zo etre skoed Sainte-Hermine ha hini Breizh, daoust d'an daou bezañ en erminig plaen : 36 brizhenn erminig war 7 renkennad zo en hini nevez, 38 war 8 renkennad zo en hini Breizh.\nEn un tiegezh e tremen ar skoed a rumm da rumm, dre ar bugel henañ. Mar fell da c'hoar pe vreur kaout ur skoed ivez e rank degas diforc'hioù er skoed nevez dre gemmañ ul liv, ur pezh briel pe ur c'harg. Alies-tre e talvez ar c'hargoù da zoujañ d'ar reolenn-se : kemmañ, lemel pe ouzhpennañ unan zo mat, ha trawalc'h eo lakaat un dreustell da c'houdreustell evit ma vefe degemeret ar skoed nevez. Aotreet eo unvaniñ daou skoed a-benn sevel unan nevez, a reer ur pennon anezhañ neuze. Ur pennon eo skoed kêr Lannerell.\nLenn ur skoed-ardamezAozañ\nResis-kenañ eo yezh an ardamezouriezh. Pa zeskriver ur skoed neuze e ranker heuliañ un urzh strizh hag implijout ar gerioù a zere, evit ma c'hallfe forzh pe zen a gompren ar yezh bezañ gouest da welet ar skoed dre spered hag e dresañ difazi mard eo ret.\nBewech e kroger dre al lodennadur : palefarzhet, rannet, troc'het... heuliet gant al livioù en ur gregiñ gant ar re ziazez, ar pezhioù briel da c'houde, hag all. Hollret eo bezañ klok ha resis evit ma ne vefe tamm kammveizadur ebet.\nGoude bezañ deskrivet ar skoed e c'haller kendelc'her gant e ginkladur : helm, kurunenn, dalc'herien hag all, kement tra a zo en ardamezioù a venner displegañ. Da echuiñ e veneger ar sturiad hag al lugan.\nAtav e vez graet gant en dirak al livioù, evit diforc'hañ diouzh ar perc'hennañ e : en gul e ruilhenn en aour, da skouer.\nSetu amañ deskrivadur skoedoù kêrioù-penn an nav bro a ya da sevel Breizh – skoed Breizh a ouzit deskrivañ dija : en erminig plaen.\nEn aour e deir zalbennan en glazur, karget pep hini gant ur ganochenn en argant, adkarget gant ur vrizhenn erminig en sabel ; e gab en glazur karget gant teir flourdilizenn en aour.\nEn gul e garell tremenant en argant, gwakoliet etre aour hag erminoù.\nRannet : ouzh 1 en aour e leon kudennek o terc'hel ur gammell eskob en gul ; ouzh 2 en erminoù karget gant ur gouezhoc'h en sabel lagadet ha stilhonet en argant, gwakoliet gant ur gurunenn en aour, o skorañ un tour en gul tourigellet a dri fezh ouzh konk a-zehoù.\nEn glazur e dourc'h tremenant en argant, kernielet ha krabanet en aour ; en gab en erminoù.\nEn glazur e lestr en argant e ouelioù dispak, mordoant war ur mor kevliv, eilet ouzh kab ouzh dehoù gant ur skoedig en glazur e deir flourdilizenn en aour, 2, 1 hag ouzh kleiz gant ur skoedig en erminoù.\nEn gul e lestr greet en aour, gouelet en erminig, mordoant war ur mor geotet ; e gab en erminoù.\nPeuliet en argant ha sabel a c'hwec'h pezh ; e gab en argant karget gant pemp brizhenn erminoù.\nEn glazur e leonerer en aour, krabanet ha teodet en gul.\nEn gul e oged en aour o tifoupañ diouzh ar beg ha diouzh al lezioù, leinet gant un erminig tremenant en gwirion, gwakoliet etre aour hag erminoù.\nSevel ur skoed-ardamezAozañ\nGwir en deus pep den da sevel e skoed-ardamez, ha da sevel kinkladurioù tro-dro dezhañ mar fell dezhañ.\nRet eo avat doujañ da reolennoù an ardamezouriezh evit en ober, ha gwiriañ hag-eñ n'eus ket bet enrollet ur skoed heñvel-mik ouzh an hini a venner sevel.\nImplijout kargoù anavezet a c'haller ober, pe ijinañ reoù all a glot gwelloc'h gant ar pezh a venner displegañ : netra ne vir ouzh un den anvet "Lagadeg" a lakaat ur mell lagad e kondon e skoed.\nHeñvel eo gant al livioù : gant ar milionoù a livioù a zo e c'haller dibab unan resis, da skouer WWWW, a zo #c1cdc1 en HTML ha 193 205 193 en RGG (RuzGwerGlas, RGB e saozneg ha RVB e galleg, HoneyDew3 o vezañ e anv etrebroadel).\nEvel-just, dibab ar pezh a vo war ar skoed eo ar pep diaesañ. Tu zo da c'hoari gant anv an den, evel "Lagadeg", pe gant ar pezh a blij dezhañ (ur steredenn evit un den a zo tomm ouzh ar steredoniezh, ur barr-livañ evit ul livour, hag all), pe c'hoazh gant ar pezh en deus graet, evel ur pezh echedoù mard en deus gounezet ur c'hampionad echedoù. Al lec'h m'emañ o chom, istor e familh, pep tra a c'hall bezañ un andon.\nGwell eo sevel meur a raktres, en ur zelc'her soñj eus ur reolenn diazez : seul eeunoc'h ar skoed-ardamez, seul vravoc'h, seul aesoc'h da gounaat... ha seul aesoc'h da zeskrivañ.\nDisklêriañ ur skoed-ardamezAozañ\nE gwir Bro-C'hall e vez sellet ouzh ar skoedoù evel oberennoù arzel, ha lezennoù Bro-C'hall eo a vez lakaet da dalvezout evit Breizh ivez.\nEvit enrollañ ur skoed-ardamez evel oberenn arzel ha chom perc'henn(ez) warnañ e ranker neuze e zisklêriañ ez-ofisiel en Institut National de la Propriété Intellectuelle (INPI).\n↑ Gwenedour niv. 18-19, in 8, 40 pajenn.\n↑ Philippe Rault, Les drapeaux bretons, des origines à nos jours, Coop Breizh, 2006, ISBN 978-2-84346-088-3.\n↑ Ha hini Sainte-Hermine e Vendée e Bro-C'hall, met un diforc'hig zo etrezo.\nYellen hag Abennez : Dafar evit ur c'heriaoueg a'n Ardamezourieh, Akademiezh Vreizh, 1965.\nDivi Kervella, An ardamezouriezh, er gazetenn Talabao, niv. 4, Gouere/Eost 1987, pp. 13-20, embannet gant An Here.\n(br) Kevredigezh bannielouriezh hag ardamezouriezh Breizh\n(fr) Ardamezeg Breizh savet gant Charles d'Hozier (1640-1732)\n(fr) Mundus Heraldicus\nArdamezeg familhoù Breizh\nArdamezeg kêrioù Breizh\nArdamezouriezh mojenn ar Roue Arzhur\nAdtapet diwar « https://br.wikipedia.org/w/index.php?title=Ardamezouriezh&oldid=1884007 »\nDernière modification le 29 Eos 2020, à 19:30\nKemmoù diwezhañ degaset d'ar bajenn-mañ d'an 29 Eos 2020, da 19:30.


Cefn Mawr zo ur gêriadenn e distrig Wrecsam, e biz Kembre. E-barzh kumuniezh Cefn emañ, hag enni emañ ivez Acrefair, Pen-y-bryn, Newbridge, Plasmadog ha Rhosymedre. Emañ Cefn Mawr er c'hreisteiz da Rhiwabon, e-kichen ar stêr Dyfrdwy.\nGwechall e oa ur gêriadenn oberiant-bras eus Cefn Mawr, d'ar mare ma oa labouradegoù houarn ha mengleuzioù glaou enni. E 1867 e oa bet savet ul labouradeg kimiek gant Robert Ferdinand Graesser, deuet eus Alamagn, ha buan e teuas da vezañ brasañ produer fenol ar bed. En XXvet kantved e voe produet aspirin, kaoutchoug ha meur a dra all enni, gant ar gompagnunezh stadunanat Monsanto. E dibenn an XXvet kantved e oa e dalc'h Flexsys, ur skourr eus Solutia, met abaoe 2010 eo echu al labour enni.\nE-kichen Cefn Mawr emañ Dourbont Pontcysyllte, ma vez treuzet traoñienn ar stêr Dyfrdwy gant Kanol Llangollen.\nAdtapet diwar « https://br.wikipedia.org/w/index.php?title=Cefn_Mawr&oldid=1862507 »\nKemm diwezhañ d'an 5 Gen 2020 da 19:52


Kabalerezh prezidant : n’hon eus ket ezhomm eus un den ''galvet'' met kentoc’h adneveziñ an demokratelezh\nEr penn a-raok e oa bet lakaet Benoît Hamon gant ar vouezhierien, da geñver tro kentañ ar raktro bet aozet gant ar strollad sokialour, dirak Manuel Valls bet kentañ ministr, e Breizh evel e lec’hioù all hag e Breizh muioc’h eget e lec’hioù all.\nDegas a ra da soñj e souten an Unvaniezh Demokratel Breizh emstrivadur Kristian Troadec douget gant ar c’hevredad Rannvroioù ha pobloù a-unan.\nDaoust ma n’he doa ket kemeret perzh er raktro e tenn an UDB 2 gelennadurezh diwar an dro gentañ :\nDiouzh gwelet an disoc’hoù e seblant o dije bet c’hoant kenduaded ar strollad sokialour d’ober ur mell bras d’ar c’hartoù. Pennoù-bras ha dilennidi ar PS e Breizh a oa aet, an holl anezho koulz lâret, d’an daou lamm ruz gant Manuel Valls pe Emmanuel Macron tra ma seblant an dilennerien sokialour bezañ a-du evit diskwel emaint sanket don a-gleiz hag evit an ekologiezh ha gant se treiñ pajenn bloavezhioù Valls,\nGoude ma oa bet trec’het Nicolas Sarkozy e raktro an tu dezhoù eo bet roet lamm da strategiezh an den kreñv e benn e oa c’hoant gantañ da vezañ un den ”galvet”. Ur c’heloù mat eo evit an adneveziñ demokratel he deus ezhomm hor c’hevredigezh anezhañ.\nUr troc’h bras meurbet a zo etre dibaboù taktikel an darn vrasañ eus an dilennidi hag ar re zo e karg eus ar PS e Breizh, ha dibaboù an dud a ya da votiñ. A-bouez bras eo adneveziñ an tu-kleiz e 2017 met ivez war hir dermen, peurgetket en dilennadegoù lec’hel ha rannvroel.


Emziviz (filozofiezh) - Wikipedia\nAn Emziviz (pe Dialog) a zo ken kozh hag ar filozofiezh. Deuet eo buan da vezañ ur framm « naturel » evit prederourien hag a felle dezho kaout un troc'h digant nep prezeg unvouezh, da gentañ-penn hini an hengoun mojennel ha barzhoniel, ken intret ma oa gant skeudennoù droch pe drochoc'h ar relijion. C'hoari a ra an diorren-se, dre-vras, a-hed ar Vvet kantved henc'hresianek.\nDre gomz eo bet renet da gentañ an emzivizoù : anavezet-mat eo Sokrates (eil hanterad ar Vvet kantved) ne felle dezhañ mont d'an dud nemet er mod-se, hep kenteliañ evit gwir ha hep skrivañ tamm. A-raok Sokrates zoken, e teu war wel mennad ar vurutelladeg e oberenn Zenon Elea gant e dezennoù dic'hortoz diwar-benn meizadoù al lec'h hag an amzer pe e kelennadurezh Protagoras. Hemañ a embanne : « Daou brepoz enebet an eil ouzh egile a c'hell bezañ diwar-benn pep tra ».\nSetu, gant se, ganet an dialektik : skiant an dialog, ar burutellañ (dialegesthai), hag a oa d'ar mare an anv roet d'ar preder rezonet (e galleg a vremañ : la pensée rationnelle). Hervez Aristoteles, Zenon an hini eo a vefe bet "kaver an dialektik" ; tost heñvel eo sell Platon e Parmenides, 128 c-d.\n1 Dialogoù dre skrid en Henamzer\n2 Da vare ar Grennamzer\n3 Ar prantad modern\nDialogoù dre skrid en Henamzer[kemmañ | kemmañ ar vammenn]\nA-hervez, Euklides ar Megarad (ha neket ar matematikour) hag Aisc'hines ar Sokratesour (ha neket ar prezegenner) a voe ar re gentañ o sevel dre skrid dialogoù diouzh doare Sokrates er bloavezhioù diwezhañ ar Vvet kantved, bev c'hoazh Sokrates neuze. Kollet eo bet o skridoù.\nWar o seulioù e teuas Platon diouzhtu, mestr an emziviz filozofek hep mar na marteze : dialogoù hepken a embannas (nemet un nebeud lizheroù), un tregont bennak anezho, diouzh doare Sokrates da gentañ ha tamm ha tamm muioc'h-mui diouzh doare Platon. Deuet int betek ennomp, an holl anezho pe dost : ar wech kentañ eo deomp kaout oberenn peuzklok ur prederour eus an Henamzer, ar pezh zo kaoz betek ur poent d'ar pouez kemeret gant Platon e istor ar preder. Roll an dialogoù gantañ ha daveennoù a gaver er pennad Platon.\nGoude Platon, e hañval giz an emziviz filozofek mont da hesk buan a-walc'h. Aristoteles en dije skrivet un nebeud dialogoù, met kollet int : ne chom ganeomp digantañ nemet notennoù (fonnus !) e selaouerien. Diwezhatoc'h, e Rom hag e latin, Cicero a embannas meur a ziviz, diwar-benn ar retorik (Dialogi tres de Oratore, Tri dialog a-zivout ar prezeger) ha dreist-holl war sujedoù filozofek : De Republica (ar Stad), Academica (diwar-benn luskad an Akademiidi nevez ha kistion ar ouiziegezh), Tusculanæ disputationes (Burutelladeg e Tusculum)… Gantañ e teu an emziviz da vezañ un doare displegañ kentoc'h eget un hent a enklask gwirion. Daou gantved war-lerc'h, liv ar godiserezh a zeu d'an emziviz gant Lukian Samosata a ra goap ouzh ar filozofourien dre vras en e Dialog an doueed pe Dialog ar re varv hag all.\nDa vare ar Grennamzer[kemmañ | kemmañ ar vammenn]\nN'eo ket frouezhus bed ar Grennamzer e-keñver an emziviz ; daoust d'ar quæstio disputata (kistion vurutellet) da vezañ ur seurt patrom ret, skrivet e vezont e-giz kentelioù. An « dialektik » a vez desket er Skol-veur e kevrenn an Arzoù (a-gevret gant ar yezhadur hag ar retorik a ya d'ober an trivium) n'eo nemet al lojik.\nAr prantad modern[kemmañ | kemmañ ar vammenn]\nAdalek an Azginivelezh e teu an emziviz war wel a-nevez. Sellet e vez outañ dreist-holl e-giz talvoudus evit gallout embann hep bezañ tregaset re vuan gant ar gontrollourien hag an enebourien : kit da c'houzout pe hini e-touez ar gendivizourien a zoug mennozhioù ar skrivagner ! Nikun anezho marteze ? Un nebeud skouerennoù.\n1522-1533 : Opus familiarium colloquiorum (Dastumad divizoù diardoù)\n1528 : Dialogus de recta latini græcique sermonis pronuntatione, (Dialog a-zivout distagadur reizh al latin hag ar gregach) : ul levezon hirbad en deus bet ar skrid-se.\nJean Bodin, 1588 : Colloquium heptaplomeres de abditis rerum sublimium arcanis, (Kendiviz ar seizh diwar-benn segredoù kuzh an traoù uhelañ) : ur skrid sebezus a-walc'h ha n'eo bet moullet nemet en XIXvet kantved, an dornskrid avat en doa redet diehan a-dreuz Europa betek neuze ; seizh int da wir : ur c'hatolig roman, ul luterad, ur c'halvinour, ur yuzev, ur muzulman, ur filozofour doueour hag ur filozofour amgredik.\nGalileo Galilei, 1632 : Dialogo sopra i due massimi sistemi del mondo (Dialog diwar-benn an daou sistem ar bed pennañ)\nLa Mothe Le Vayer, 1632 : Dialogues faits à l'imitation des Anciens (Dialogoù diouzh doare an Henamzer)\nGeorge Berkeley, 1713 : Three Dialogues between Hylas and Philonous (Tri dialog etre Hylas ha Philonous)\nDavid Hume, 1779 (goude e varv) : Dialogues Concerning Natural Religion (Dialogoù a-zivout ar relijion naturel)\nDre ma'z eo aet war-raok frankiz an embann, n'eo ket bet implijet ken alies stumm an emziviz er c'hantvedoù war-lerc'h ; deuet eo da vezañ ur stumm lennegel kentoc'h.\nPelloc'h[kemmañ | kemmañ ar vammenn]\nPrederioù diwar-benn an emziviz :\nMartin Buber, Ich und Du, 1923 (e galleg : Je et Tu)\n↑ Diels-Kranz, Die Fragmente der Vorsokratiker, Protagoras, B 6a ; troidigezh c'hallek klok : Jean-Paul Dumont (dir.), Les Présocratiques, Gallimard, Bibliothèque de la Pléiade, 1988 ; kavet e vez ivez troidigezhioù darnel.\n↑ Diels-Kranz, Zenon, A 1 hag A 10.\n↑ Padal ar plas roet da Euklides gant Platon e penn kentañ an dialog anvet Theetetos a gadarnfe e ouie Euklides skrivañ emzivizoù gant Sokrates, gwirion pe renket.\n↑ Burutellet e vez hag eo bet skrivet evit gwir gant Jean Bodin : er frwiki da skouer.\nAdtapet diwar « https://br.wikipedia.org/w/index.php?title=Emziviz_(filozofiezh)&oldid=1822247 »


Pajenn:Al Lae - Bilzic.djvu/140 - Wikimammenn\nPajenn:Al Lae - Bilzic.djvu/140\nAn daou vihan a lammas er vag, an touilhejou  a zo en o zoullou, an teir ronv a zo er vag. Saïg ha Bilzig a zo aet da gerc’hat ar c’hreier ormela, eur walenn grog, daou vouteg evit lakaat ar meskl hag an ormel, ha Bilzig n’an neus ket ankouaet peb a skolpennad bara segal gant eun troc’had tamm kig-sall. Saïg a voutas ar vag ; ar ronviou a zo armet.\n— Alo ! souk, pôtred ! eme Saïg d’an daou vihan. Ha te, Bilzig, evez… evez, pôtr !\nSaïg a chomas war penn ar chaoser da zellet eus e vag vihan hag he laz.\n— Eul laz ! Tri damm koz kanfart !… Kalz a vagou a vo er-mêz : brao eo an amzer ; eun tamm houl a zo, met n’eus ket eur pekad avel.\nGant ar mare tre , hon zri ganfart n’int ket bet pell o treuzi Porz Biliek. Ar vag a zo staget, amarret er vorlenn, plên ar mor enni evel en eul lenn.\nHag an tri bôtr da veskla ha da ormela. Bilzig gant e walenn grog ac’h ês da furchal ar c’haviou a anavee, hag a dennas eus unan anê eun tamm foeltrenn pez legestr. Eun tammig pelloc’h e kavas eur c’hao all, en pehini eur zilienn goz du he devoa grêt he ziegez. Poan an neus bet ganti : evelkent e teuas a-benn anei. E-pad an amzer-ze, an daou all o devoa leuniet eur bouteg a veskl. Hag o zri d’an izelvor da glask ormel.\nGrêt eo gante o marevez, eur varevez mat. Skuiz ar bôtred, ha naon d’ê. Hag int war beg Roc’h Krenn da ziskuiza ha da zebri o bara kig.\nAzeet en heol tomm, e sellent en-dro d’ê. Ar bagou all a oa aet, homan da C’houliart, eben da Roc’h Ledan, darn d’an Arar Bihan, darn all d’an Arar Bras. Bilzig ive a zelle en-dro d’ean. Gant al lano an houl a greske, an tôliou-mor a zifarlee war bennou ar gerigi. Ha piz ar pôtr a zelle dre belec’h e tremenje gant e vag a-dreuz Porz Biliek.\n↑ Touilhed (pl. touilhejou), tollet pour ramer.\n↑ Mare tre, jusant.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/140&oldid=160061 »\nKemmoù diwezhañ degaset d'ar bajenn-mañ d'an 25 Ebr 2020, da 11:05.


Billy Mitchell - Wikipedia\nluc'hskeudennet d'ar 6 a viz Here 1925.\nWilliam Lendrum Mitchell, bet ganet d'an 29 a viz Kerzu 1879 e Nisa (Alpoù-an-Arvor, Bro-C'hall) hag aet da Anaon d'an 19 a viz C'hwevrer 1936 e New York (New York (Stad), Stadoù-Unanet Amerika), a oa ur brigadier-jeneral stadunanat.\nDiaraoger en nijerezh-arme e vez sellet outañ evel tad an United States Air Force (USAF), evitañ da vezañ bet braoz gant e urzhaz.\nDa-heul gwallreuz an aerlestr-stur USS Shenandoah (ZR-1) (2 a viz Gwengolo 1925) ec'h embannas war ar groaz e oa divarrek pennoù-bras an arme-douar hag ar morlu, hag int-i kiriek penn-da-benn d'ar gwallzarvoud ma kollas pevarzek den o buhez ennañ. Kaset e voe dirak ul lez-arme diwar goulenn ar Prezidant Calvin Coolidge (1872-1933) ha kondaonet evit disujidigezh : digarget e-pad pemp bloaz e roas e zilez d'ar 1añ a viz C'hwevrer 1926.\nGant ar filmaozer aostrian-stadunanat Otto Preminger (1905-1986) e voe savet ar film The Court-Martial of Billy Mitchell e 1955, Gary Cooper o telc'her perzh ar c'horonal Mitchell.\nChom a reas evel an hini en devoa kaset da benn an danevell a ziougane e vije taget Hawaii gant al lu japanat, kement-mañ e 1924, da lâret eo seitek vloaz a-raok na c'hoarvezje an arsailh war Pearl Harbor d'ar 7 a viz Kerzu 1941...\nNotennoù ha daveeennoù[kemmañ | kemmañ ar vammenn]\n↑ Kollet en devoa e rez a jeneral e miz Meurzh 1925.\nAdtapet diwar « https://br.wikipedia.org/w/index.php?title=Billy_Mitchell&oldid=1821560 »


Buhez ar Sent/1912/Gouel ar Relegou santel - Wikimammenn\nBuhez ar Sent/1912/Gouel ar Relegou santel\n◄ Trifina ha Tremeur Gouel ar Relegou Santel Dedi iliz Hon Zlaver ►\nEun dra bennak a zo ennon, dishenvel diouz ma c’horf, eun dra ha n’en deus na ment, na liou, na pouez evel ma c’horf ; n’en deus na kig, nag eskern, evel ma c’horf ; n’en deus ezom ebet da zibri na da evan, evel ma c’horf, hag an dra-ze eo ma ene.\nEun dra bennak a zo ennon, ne gouez ket dindan ivinou an amzer ; a ya en eun hunvre, eus eul lec’h d’eun all ; a anave piou a gas ar bed endro, hag eleiz a dreo-all ha ne wel ket ar c’horf aneze, hag an dra-ze eo ma ene.\nEun dra bennak a zo ennon, trec’h d’am c’horf, a lak anezan en pinijen, hen ha ne c’houl kaout nemet plijadur ; a stlejo anezan zoken, ouz red, d’ar maro,  hen ha ne c’houl nemet bevan, hag an nerz-ze a zo ’n em diabarz, o rei bue d’am c’horf hag o vevan eus he bue he-unan, eo ma ene.\nDisparti a c’hall dont etre ar gwad, ar c’hig, an eskern hag ar c’hant ha kant tra-all a zo oc’h ober ar c’horf, hag an dra-ze evitan eo ar maro. Mes an ene ’n eus na ment, na liou, na pouez ; dre n’eo ket grêt a dammou, n’hall disparti ebet dont ennan ; hennez a zo holl a-unan ; hennez a chomo en e zav, beo buek, ’us da dismantrou ar c’horf ; hennez a zo divarvel, hag an dud dife a glever a-wechou o lavaret : « Eur wech maro, maro mat », ne glaskont en em lakat, en renk an anevaled, nemet evit gallout, evel ma lavar Bossuet, bevan evel anevaled.\nAr maro eo gouel Nedeleg an ene da vue ar bed-all : dies natalis ; rak-se ’ta, goude e dremenvan, an den n’eo ket maro mat : e ene a vev, hag e gorf, zoken, n’eo maro nemet evit eur pennad. Sevel a reio adarre.\nAdam an eus digaset ar maro. Jezuz-Krist, an eil Adam, an eus digaset ar rezureksion. Grêt en deus pep tra eveldomp, nemet an droug. Ni a raio pep tra eveltan, rak hen eo hon skouer, ha p’eo gwir eo savet eus a varo da veo, ni ive, eun de, a zavo eus hon beziou, leun a c’hloar, ma vezomp bet sentuz ouz e c’hourc’hemennou, ha leun a vez, ma vezomp bet dizent.\nSevel a refomp gant ar c’horfou hon devo bet war an douar. Doue a viro hon eskern, ha hini ebet aneze ne vezo torret. N’eo ket dleet d’imp eta kaout aon rak ar re a laz ar c’horf ha n’hallont ket mont pelloc’h ; kemeromp aon, kentoc’h, rak ar re a laz an ene, hag a stlap an den war e benn en ifern. N’eo ket dleet d’imp kaout aon ; Doue a viro hon eskern, ha n’eus forz pegen bruzunet e vefent bet epad hon bue ha war ar maro, ec’h ouveo adober aneze ken brao, ma ne vo ket anat, zoken, e voint bet torret ; Doue a viro hon c’horf gant preder, ha kontet en deus, zoken, kement bleven a zo en hon fenn : « Capilli capitis vestri omnes numerati sunt » .\nAn Iliz, a holl viskoaz, a zastumas gant doujans relegou he bugale, o c’houzout ervat int bet templou ar Spered-Santel hag e savfont adarre leun a vue. En eul lizer skrivet gant ar merzer Polykarp da gristenien Smyrn, e welomp eo « eskern ar zent skedusoc’h eget ar perlez ha glannoc’h eget an aour, hag eo red o dastum hag o c’hlozan en eul lec’h dereat. »\n↑ Setu ar pez a ra ar verzerien, a skuilh o gwad evit Jezuz-Krist, n’o deus anavezet, peurliesan, nemet dre zaoulagad o ene.\nAdtapet diwar « https://br.wikisource.org/w/index.php?title=Buhez_ar_Sent/1912/Gouel_ar_Relegou_santel&oldid=38449 »


Mohamed Boudiaf Kheireddine ( arabeg: محمد بوضياف), lesanvet Si Tayeb el Watani, a zo bet ganet d'an 23 a viz Even 1919 en Ouled Madi, e wilaya M'Sila en Aljeria ha marvet d'an 23 a viz Even 1992 en Annaba (Aljeria). Bez' ez eo ur brogarour aljerian hag unan eus pennoù an Dispac'h Aljerian, politikour ha den-Stad.\nGoude bezañ graet e studioù e M'Sila e teuas da gaout ur post melestradurel. Bet eo bet adjudant en arme c'hall e 1942 e-pad an Eil Brezel-bed. Goude emgann Setif e 1945, en emouestlas e-barzh al luskad broadelour aljerian hag er PPA-Parti Populaire Algérien, Strollad Poblek Aljeria da c'houde. Kemer a reas perzh e krouidigezh an OS-Organisation spéciale, brank armet sekred an MTLD. An OS a zo bet difoeltret gant ar polis gall e 1950, barnet e voent ha kondaonet evit o oberiantiz stourm.\nE 1952 ez eas da Frañs kaset gant an MTLD-Mouvement pour le Triomphe des Libertés Démocratiques e-lec'h e stourm evit kumuniezh tud divroet Aljeria hag e tistro d’e vro e 1954.\nE 1954, o doa krouet, eñ hag eizh den all, an FLN evit dizalc'hidigezh Alj eria dre ar stourm armet. Dont a reas da vezañ presidant ar CRUA-Comité Révolutionnaire d'Unité et d'Action, met ar c’h-CRUA ne bado ket pell.\nD'ar 1an a viz Du 1954 e krogas ar brezel dre ma oa bet raktreset en deiz-se gant an FLN. Harzet e oa bet Mohamed Boudiaf ha tud all eus an FLN gant an arme c'hall d'an 22 a viz Here 1956.\nD'an 19 a viz Du 1958 e teuas da vezañ ministr er gouarnamant. Echuiñ e reas gant se d'an 9 a viz Eost evit dont da vezañ is-prezidant da c'houde betek an 22 a viz Gouere 1962.\nMarvet eo d’an oad a 73 vloaz, d'an 29 a viz Mezheven 1992 en Annaba.\nD'ar 14 a viz Genver 1992, goude dilez ar C'hadoriad Chadli Bendjedid, e oa galvet Mohamed Boudiaf da vout Kadoriad Komite Uhel ar Stad. Drouklazhet e oa bet d'an 23 a viz Even 1992.73 vloaz e oa.\nOberenn skrivet[kemmañ | kemmañ ar vammenn]\n(fr), Mohamed Boudiaf, Où va l'Algérie ? (Essai) , Éditions de l'Étoile, Pariz, 1964 .\nAdtapet diwar « https://br.wikipedia.org/w/index.php?title=Mohamed_Boudiaf&oldid=1476925 »


Emission Àr benn ma glin e skrivan deoc'h : Abadenn Nnn 195 : Lizher ag ar 21.02.1917\nEmission Àr benn ma glin e skrivan deoc'h - Episode diffusé le 13.09.2016\nAbadenn Nnn 195\nLizher ag ar 21.02.1917\nMar fari ar Person get ar chomlec'h... Ker-mat eo ar botoù èlkent... Kaset e vo saboterion da labourat àr o mecher... Kontant on goût e kerzh an traoù get ar vatezh... Nend eo ket an dra-se a barraay doc'hti a ober he labour... Evit he dihun, c'hwi a c'hellahe lakaat ur c'hloc'h èl em boa lakaet !... Al loened a zo chomet pell hep gellout bout kaset da ves...Marse e chomimp amañ betek an taol bras... Grit d'ar gwellañ du-se, ha bezit sur e kavo mat ho Loeiz ar pezh a rahet : ar paour n'hell ket choaz.\nBerr eo daet ar c'haved botoù-koad er vro a-gaoz d'an arme. Klask a zo àr ar saboterion. Berr eo daet da vout àr ar produoù, an danvezioù rekisañ (houarnaj, leraj, pezhioù luziniet...), àr an dud a vicher (goved, marichaled...). Bugale ar skolioù goulennet gete reiñ an dorn da serrezh houarn, paper, danvez, leraj... An traoù a zo gwazh c'hoazh en Alamagn : mervel get an naon, mizer ar vugale. Matezhed vihan, krennardezed gopret en tiegezh.


Kemeridigezh Gwened ha bro Wened gant ar Vretoned e 578 | Becedia\nKemeridigezh Gwened ha bro Wened gant ar Vretoned e 578\nMerket eo istor bro Wened er VIvet kantved gant ar priñs breton Warog a zeuas a-benn da gemer kêr Wened ha da faezhañ ar Franked. Dre ma oa bet trec'h e teuas a-benn da unaniñ, dindan e veli, keoded kozh ar Weneted a zeuas da vezañ Bro-Ereg.\nUr vammenn a-bouez : Histoire des Francs gant Grégoire de Tours\nUn uheliad galian-ha-roman a orin eus bro Arvern e oa Grégoire de Tours. Eskob Tours e voe etre 573 ha 593 pe 594. Feal ouzh galloud Klovis, e stagas da skrivañ istor pobl ar Franked. Daoust ma kaver ur bern burzhudoù e-barzh danevelladur ren Klovis, eo dedennus bras e skrid a-zivout eil hanterenn ar VIvet kantved, p'en deus anavezet mat prantad an darvoudoù-se.\nDre ma oa-eñ arc’heskob proviñs-iliz Tours, a genstrolle kornôg Bro-C’hall a-bezh, e voe test eus enbroerezh ar Vrezhoned.\nBrezelioù kriz evit kemer ar galloud\nWar-dro 550 e oa Kanao, ur penn breizhat, mestr war al lodenn vrasañ eus bro Wened. Dre skridoù Grégoire de Tours e ouier e lazhas tri eus e vreudeur hag ec’h espernas ur pevare anvet Mac’hliaw, dalc'het ma oa gant Felix, eskob Naoned. Touiñ a reas Mac’hliaw fealded da Ganao. Buan a-walc’h e tec’has kuit da Zomnonea (norzh Breizh), avat, el lec’h ma voe kuzhet en ur volz-kañv gant Konomor, mestr ar vro, evit tec'hout dirak soudarded Kanao. Kendrec’het ma oa gant marv e vreur, e kemeras Kanao e vadoù hag ez eas diwar e spered. Beleget e voe Mac'hliaw e Gwened ha buan a-walc'h e voe anvet da eskob.\nElfennoù a-bouez a gaver en danevell zigredus-se. Da gentañ ez eus mistri kreñv e penn rannvroioù Breizh hag o deus kemeret plas mistri lec’hel dre emgannoù taer, hep mar. Da eil eo chomet galian-ha-roman kêr Wened, evel reter bro Wened, ha n’emañ ket dindan beli Kanao. Ouzhpenn-se e oa ken mat an darempredoù etre ar Vretoned hag ar C’halianed-Romaned ken ec'h emellas un eskob eus aferioù ur mestr brezhon. Ne oa netra ouzh mirout ur Brezhon da vezañ eskobet. D’ar c’houlz-se e oa plaen an darempredoù etre ar Vrezhoned hag ar Franked, dreist-holl da vare Childebert, mab Klovis, a felle dezhañ en em glevout mat gant enbroidi o tont eus Enez Vreizh, kristenien anezho ivez. Childebert a oa mab galloudusañ Klovis, hep mar. Skoulmet en doa un emglev gant Chramm, mab e vreur Clotaire, mestr Arvern, a savas a-enep e dad.\nAferioù ar Franked o lakaat reuz e Breizh\nE 558 e varvas Childebert, hep mab pennhêr ebet. Echu e oa gant ar marevezh a beoc'h. Clotaire, breur Childebert ha mab yaouankañ Klovis, a gemeras ar galloud hag a zivizas kastizañ e vab rebell. Tec’hout a reas Chramm da vro Wened da glask sikour Kanao. Tremen a reas fall an traoù, avat. Diwar goulenn Chramm e tivizas Kanao chom hep tagañ diouzh an noz (ar pezh a ouie ar Vretoned ober mat-tre koulskoude). Spontus e voe an argadenn deiz evit Kanao. Rediet e voe da blegañ da gClotaire. Klask a reas Chramm tec’hout kuit dre vor, en aner, hag e voe toullbac'het. Mervel a reas taget. Spontus eo an danevell-mañ, met lakaat a ra mat war-wel pouez ar reizhwiriegezh er galloud frank.\nHeuliadoù bras a voe gant an istor-mañ. War verr dermen e kollas Kanao ar galloud hag e vrud. Mac'hliaw a zilezas e eskopti hag a ziskaras e vreur. Eskumunuget e voe gant an eskibien dostañ, met dont a reas a-benn da virout e renk en ur skoulmañ un emglev gant Budig, kont Kerne. E c'hoant uhelaat a oa re vras e gwirionez. Goude bezañ gounezet Kerne ur wech marvet Budig, e voe lazhet un toullad bloavezhioù diwezhatoc'h gant mab Budig, distro eus an harlu. Adalek 570 e kemeras Warog penn bro Wened en e blas.\nEmled Breizh dindan beli Warog\nUr brezel hir a grogas etre ar Vretoned hag ar Franked. Argadennoù taer a voe graet gant Warog a-enep armeoù ar roueed frank Chilperic ha Gontran. Moarvat e oa feulster ar Vretoned ur respont da youl ren ar Franked hag ivez peogwir e oa distroet da Arvorig un toullad Brezhoned bet trec’het war Enez Vreizh. Ouzhpenn-se e oa sklaer-tre c’hoantoù Warog. Nebeut a-raok 578 ec’h aloubas ar Vretoned kêr Wened hag en em en em staljont e reter Gwened. Evit enebiñ outo e strollas Chilperic un arme enni Franked ha Galianed-Romaned e 578. A-drugarez d’un argad-noz ampart e trailhas Warog ul lodenn eus an arme frank (ar soudarded sakson). Diwezhatoc’h koulskoude, ec’h adkrogas da varc’hata gant ar Franked hag ec’h asantas dilezel kêr Wened. A-boan ma oa aet kuit arme ar Franked ma tistroas Warog war e giz. Kas a reas an eskob Eunius da varc’hata gant Chilperic. Ken fuloret e voe Roue ar Franked, ken e harluas Eunius. E 579 e kasas Chilperic un arme da Vreizh, an dug Beppolène en he fenn. Ur c’hwitadenn e voe ha riñset e voe trowardroioù Roazhon gant Warog. Ergerzhadennoù-brezel all a voe graet adarre a-enep ar Vretoned e 585 hag e 590, en aner. Dedennus eo ergerzhadenn 590, avat, dre ma teuas a-benn an dug frank Ebrachaire da dizhout kêr Wened, el lec’h ma voe degemeret gant an eskob Regalis a glemmas a-enep “yev bounner ar Vretoned”. Diskouez a ra kement-mañ e oa staliet mat ar Vretoned e kêr Wened, abaoe 578 moarvat.\nFalc’hun François, Histoire de la langue bretonne d’après la géographie linguistique, 2e édition, Paris, PUF, 1963.


Mae 2020 - Skol Diwan Louaneg\nPublié 15/05/2020 22/05/2020 Eric P\nTélécharger au format pdf: lettre_diwan_mai_2020\nSetu keloù eus ar skol a-raok ma vije achu ar bloavezh skol-mañ, a zo bet un tamm rouestlet.\nStabil a-walc’h eo hon niver a skolidi : 33 int bremañ.\nMiz Gwengolo, Septembre\nLaouen omp o kaout ur skoazeller-mamm nevez, Erwan Alexanian, a zo deuet e distro-skol gwengolo e-barzh ar skipailh pedagogel ha n’eo ket cheñchet a-hend-all.\nMiz Du, Novembre\nKumun Louaneg zo deuet da vezañ perc’hennez war hon ti e miz du.\nMankout a rae dezhañ ur goudor evit disglaviñ ar vugale e-pad an (nebeud) devezhioù glav. Savet eo bet gant un nebeud tadigoù mil-vicher e-pad vakañsoù an Hollsent.\nAr vugale o deus kemeret perzh, evel bep bloaz, e-barzh an abadenn Kan ar Bobl e Kawan. Eil priz ar c’helc’hiad 2 zo aet gant skolidi klasad Gael Le Roux (CE-CM) ha dibabet int bet evit an abadenn diwezhañ e Pondi.\nMiz Ebrel, Avril\nKendalc’het o deus ar vugale gant ar skol er gêr pa’z eo bet disklêriet ar c’henfinañ, a-drugarez d’an danvez pedagogel lakaet en linenn gant ar gelennerien war lec’hienn internet nevez-flamm ar skol, a zo deuet buan da vezañ ul lec’h a eskemmoù puilh.\nA-benn – nebeud, à venir\nSiwazh, gant an enkadenn yec’hed eo bet nulet meur a darvoud a-bouez-bras evit arc’hantaouiñ ar skol (predoù da gas en Trevoù, gwerzhañ louzaouenn an hañv, fest-noz Tregastell, ar Redadeg, Gouel an Hañv, …)\nSetu deiziadur an darvoudoù o tont, ha lec’h e vijemp laouen o welet ac’hanoc’h.\n02/08/2020 Marc’had al Laou / Vide-Greniers – Perroz-Gireg\n06/09/2020 Marc’had al Laou / Vide-Greniers – Louaneg\nDa c’hortoz, ho sikour zo pouezusoc’h evit biskoazh evidomp.\nGallout a rit bremañ reiñ deomp en linenn ha kaout un digresk taolioù a 66% bopred.\nA-drugarez d’ho skoazell e c’hell hon skol chom digoust ha kenderc’hel e brezhoneg gant e garg a servij publik.\n⟵Troioù-kaer Karantez 5\nKeloù deus ar vugale n°4 ! Des nouvelles des enfants n°4 !⟶\nCatégories Sélectionner une catégorie Élémentaires (42) CE1 (26) CE2 (26) CM1 (26) CM2 (26) CP (34) Fiches Pratiques (6) Fiches Pratiques AEP (3) Manifestations à venir (4) Manifestations passées (6) Maternelles (48) Re-Grenn (41) Re-Vihan (39) Re-Vras (43) Newsletters (3) Non classé (3) Revue de presse (2)\nSevel lochoù evit ar c’halvennig c’hlas !\nUr ganaouenn e tchekeg gant Eva !\nEr c’hoad en-dro ! 29/11\nPourmenadenn miz Here 🍁\nBeilhadeg en Treou / Veillée au Trevou\nGouel Kala-Goañv 👻\nTennis-taol / Tennis de Table\nSkol er c’hoad / 08-11-21\nFanny L dans Ur ganaouenn e tchekeg gant Eva !\nFanny dans Er c’hoad en-dro ! 29/11\nNolwenn dans Tennis-taol / Tennis de Table\nNolwenn dans Beilhadeg en Treou / Veillée au Trevou\nNolwenn dans Pourmenadenn miz Here 🍁\nNolwenn dans Er c’hoad en-dro ! 29/11


Pajenn:Guillouzic - Bue Zant Ervoan, 1894.djvu/74 - Wikimammenn\nPajenn:Guillouzic - Bue Zant Ervoan, 1894.djvu/74\nisign fall hag a iez buan da laret d’an otro penoz na oa manet netra a vad barz ar c’hoat, ha penoz na gleje ket bean lest Ervoan Heloury d’ober kement a reuz hag a distruj en he goat war digare dressan iliz Landreger ; et a oa gant-han, eme-he eun hanter muoc’h a goat vit na oa eom. An otro a gredaz an dud gaouiat-se hag a iez drouk enhan ; ha pa deuaz ar zant d’hen trugarekat en hano zant Tual, na gavaz ket a gomjo vil aoalc’h da laret d’ean. « Klevet ’ta, Otro, eme Dom Ervoan gant dousder, an Doue a labouran evit-han a ro kant evit unan vit pez a rer evithan ; gallout a refet aprou ze ; et arc’hoaz d’ar c’hoat hag a welfet hag hen eo gwir pez a laran. » Pa welaz an otro penoz a gomze ar zant a douseaz d’ean ; hag an de warlerc’h ec’h ejont, an otro hag he dud d’ar c’hoat gant Dom Ervoan goude ma nevoa laret he oferen. Chom a rejont batet pa weljont petra oa digoueet : Ar gwe diskaret a oa diwanet ter gween war druncho pep hini anhe, ha gwe kals kaeroc’h vit ar re oa bet troc’het. An otro Rostren en em dolaz raktal war he daoulin dirag ar zant da c’houlen pardon digant-han, hag a laraz d’ean kemer c’hoaz gwe pez a garje vit peurachui he labour.\nPe oa labouret ar c’hoat hag arri en Landreger, chetu an artizanet nec’het adare ; ar c’halvez a nevoa troc’het he dreusho daou droatad re ver ; penoz d’ober ? Kement a vez a deuaz d’ean ken a iez en dizesper, hag a nevoa c’hoant d’en em grougan ; poan a oe o harz anean d’ober-ze. Trubuillet evelse a iez da gad Zant Ervoan, a vuzuraz an treusho dirak-han hag a reaz d’ean gwelet a oaint re ver. Ar zant a laraz\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/74&oldid=127462 »


SLB - Howard Zinn, Istorour ar bobl Amerikan\nHoward Zinn, Istorour ar bobl Amerikan\nHep mar ebet ez eo Un Istor eus Pobl ar Stadoù Unanet oberenn bennañ Howard Zinn, istorour ha stourmer politikel amerikan, en deus klasket a-hed e vuhez reiñ da c’houzout istor an dud na vez ket klevet o mouezh gwech ebet en istor ofisiel.\nHep mar ebet ez eo Un Istor eus Pobl ar Stadoù Unanet oberenn bennañ Howard Zinn, istorour ha amerikan, en deus klasket a-hed e vuhez reiñ da c’houzout istor an dud na vez ket klevet o mouezh gwech ebet en istor ofisiel. stourmer politikel\nHervez Howard Zinn n’eo ket ar Founding Fathers (diazezourien ar vroad amerikan), nag ar brezidanted (eus Washington da Obama), na barnerien al Lez Uhelañ , nag ar batroned vras an hini eo zo harozed istor ar Stadoù-Unanet ; met ar beizanted a zo savet, ar sindikalisted, stourmerien ar Civil Rights Movement ha dre vras an holl dud « vunut » ha dianav o deus bet graet traoù e-kerzh o buhez evit kas an ingalded war-raok er gevredigezh.\nBerzh bras en doa graet al levr er Stadoù-Unanet pa oa deuet er-maez eus ar wask e 1980. Meur a wezh eo bet moulet en-dro abaoe ha troet en un ugent yezh bennak a-dreuz ar bed. Ouzhpenn ur milion hanter a skouerennoù dioutañ a zo bet gwerzhet er Stadoù-Unanet.\nMet ranket zo bet gortoz 2002 a-raok gwelet an droidigezh c’hallek embannet er Frañs. Perak ken hir digasted ? a c’houlenn Thierry Discepolo (an embanner) en e bennad-kinnig La synthèse d’Howard Zinn. Kerkent diouzhtu e teu ur respont gantañ :\nDen n’eus lâret ken mat ha Pierre Nora, e penn an dastumad « Bibliothèque des histoires » e ti Gallimard, perak en devez an embann gall diegi oc’h embann seurt oberennoù – eus « The Age of Extremes » gant Eric Hobsbawm e oa anv neuze, met n’eus netra cheñchet dibaoe : « Kement embanner ‘zo a rank, a c’hrad vat pe a c’hrad fall, kemer e kont ar blegenn gefredel  hag ideologel en em gav e grouidigezh enni. Hag abegoù sonn a zo evit krediñ e teufe ur seurt levr war wel e-barzh un endro gefredel hag istorel kontrol. » \nUn endro gefredel hag ideologel kontrol ? Gwir a-walc'h e seblant an dra-se bezañ pa weler e oa bet graet ton, n'eus ket keit-se zo, d’un troc’had levrioù diwar-benn istor ur Frañs vroadel ha mojennel, a zegas da soñj oberennoù istorourien c’hall an 19vet kantved. \nDisheñvel-krenn eo sell istorel Howard Zinn avat. N’eo ket hepken ur sintezenn eus ar ouiziegezh istorel diwar-benn ar Stadoù-Unanet a zo kinniget deomp gant an istorour amañ, ur wir enep-istor ne lavaran ket.\nPell emañ Howard Zinn diouzh hengoun an neptuegezh a gustum un darn vat eus an istorourien koachañ a-dreñv dezhi. Labourat a ra eñ gant ur savboent didro, maget gant un dielfennadur sokial ha kritik eus an darvoudoù, ha gant ar soñj reiñ da glevet mouezh an dud na vezont ket klevet en istor ofisiel peurliesañ. Klask a ra kontañ istor ar Stadoù-Unanet diouzh sell an dud (an darn vrasañ eus an dud e gwirionez) en em gav alies (kenañ!) er-maez eus dornlevrioù-istor ar skolioù.\nAn onestiz hag an engouestl, setu an talvoudoù a ra maen-korn e furcherezh hag e vetodologiezh istorel. Adalek penn kentañ A People’s History e embann sklaer ar savboent a vo e hini a-hed al levr :\nDisheñvel eo ma savboent pa gontan istor ar Stadoù-Unanet  : n’eo ket ret deomp kemer memor ar stadoù evel bezañ hon memor-ni. Ar Broadoù n’int ket kumuniezhioù ha n’int ket bet biskoazh. Istor kement bro, roet evel bezañ istor ur familh, a guzh stourmoù ha dizemglevioù taer (a darzh a-wechoù, a vez moustret warno aliesoc’h) etre alouberien hag aloubet, mistri ha sklaved, kevalaourien ha labourerien, gwaskerien ha gwasket, abalamour d'o gouenn pe d'o reizh. Hag en ur bed ken kriz-all, ur bed a c’houzañverien hag a vourrevien, ne zle ket an dud a breder, evel ma lavare Albert Camus, bezañ a-du gant ar vourrevien.\nLakaat a ra Howard Zinn en ur geñver, gant resisted, an doare kontañ ofisiel gant testenioù an dud hag ar strolladoù uvelañ : minorelezhioù kenel, indianed, sklaved, dezertourien, micherourezed al lien, sindikalisted, soudarded ar Vietnam, aktivisted ar bloavezhioù 80-90, h.a.\nEn dielloù nann-ofisiel emañ eienoù e labour istorel, en testenioù a oa bet lakaet a-gostez e-pad pell gant an istorourien : lizhiri ar soudarded, danevelloù ar sklaved, kofesionoù ar brizonidi, kazetennoù ar merc’hed, skridoù-buhez a-bep seurt, dielloù tennet eus an hengoun komzet ivez. Ar pezh na vir ket ouzh Howard Zinn d’ober gant dielloù milbouezus evel ar Pentagon Papers, seizh mil pajenn a-zivout istor ar brezel er Vietnam skridaozet gant Rann an Difenn, luc’heilet dre-guzh ha kinniget a-wel d’an holl e miz Even 1971 gant daou implijiad, droug bras enno o welet ar poanioù gouzañvet gant pobl Vietnam hag ar gevier livet gant ar gouarnamant amerikan.\nDibab an darvoudoù evel-just hag ar pouez roet dezho e red an istor hag en displegadennoù a ro da welet savboent an istorour. Ur plas bras a zo roet amañ d’ar stourmoù-pobl : al luskadoù enep ar sklaverezh, emsavioù ar vicherourien, taolioù-dispac’h ar gouerien, emsavadegoù ar sklaved, al luskadoù peoc’hgar, stourmoù ar merc’hed, al luskadoù enep-nukleel, h.a. Reiñ a ra Howard Zinn ur pouez istorel bras d’an holl zarvoudoù-se a vez mouget buan peurliesañ ha sellet outo evel distrilhoù gant an istor ofisiel, padal e vez skignet ganto, tamm-ha-tamm, greun ar cheñchamant sokial.\nN’haller ket chom diseblant o lenn levr Howard Zinn. Sed amañ un oberenn kinniget gant ur skritur c’hwek hag eeun, danvez preder evit an dud a gav dezho ez eus un dra bennak da cheñch er bed. Anat deoc’h bremañ ez eo oberenn Howard Zinn hini un den engouestlet. Ar pezh a gomprener a-walc’h pa ouzer ar vuhez en deus bevet.\nDaoust hag e c’heller chom neptu p’emañ an tren o vont ? Ul lodenn eus ar respont a vo kavet o teurel ur sell war buhez souezhus Howard Zinn emichañs.\nBuhez un istorour hag ur stourmer\nN’haller ket dirouestlañ oberenn Howard Zinn diouzh an darvoudoù o deus lusket e vuhez.\nKas a ra e vugaleaj e kozh-tiez Brooklyn ar bloazioù 1930, start e labour e vamm hag e dad evit bouetañ o bugale. Diwar-benn e dad e lavar :\nA-hed e vuhez en deus labouret start evit nebeut a dra. Atav em eus maget kasoni ouzh disklêriadurioù leun a vrasoni ar bolitikourien, ar gazetennerien hag ar renerien embregerezhioù a ro da grediñ e talvez, er Stadoù-Unanet, labourat start kement ha pinvidikaat. Da lâret eo : ar beorien ne labouront ket trawalc'h. Skiant-prenañ ma zad hag hini milionoù a dud all a labour startoc'h eget an darn vrasañ – startoc'h eget ar bolitikourien ha tud an arc'hant bras ha startoc'h eget kement den ma anzaver ez eo ober ul labour a zisplij deomp, labourat start – en deus desket din ne oa ket gwir. \nAdalek e driwec’h vloaz e krog da labourat er chanterioù-bigi e Brooklyn. E-pad tri bloavezh e labouro en dokoù. Berzet outo bezañ e sindikad ar vicherourien varrek e sav gant ar voused all ur sindikad evit difenn o gwirioù. D’ar c’houlz-se, emezañ, e tiwan e « emskiant a renkadoù ».\nKlevet a ra anv eus an Naziegezh, eus ar brezel diabarzh er Spagn, hag er bloaz 1943 ez a e-barzh an US Air Force, c’hoant bras gantañ stourm enep ar faskouriezh. E fin ar brezel e kemer perzh e bombezadeg kêr Royan er Frañs, unan eus ar gwechoù kentañ ma voe graet gant an napalm. Goude ar brezel, ha war-lerc’h bezañ klevet keloù eus Hiroshima ha Nagasaki, en em soñjo kalz war ar bloavezhioù-se hag e teuio da vezañ enebour touet d’ar brezel ha d’an impalaerouriezh amerikan.\nE 1956 e komañs da gelenn e skol-veur Spelman e Atlanta (Georgia), er c’hreisteiz, bro ar rannidigezh pemdeziek etre ar re zu hag ar re wenn. Ur skol-veur evit ar merc’hed du an hini eo Spelman, ma vez strizh an traoù ha mirour an aergelc’h. D’ar c’houlz-se e tiwan « Emsav ar Gwirioù Keodedel » a gemer perzh Zinn ennañ e-korf ar Student Nonviolent Coordinating Committee (SNCC). E 1963 e vo skarzhet eus ar skol-veur evit bezañ bet stourmet e-kichen studierezed Spelman e-barzh « Emsav ar Gwirioù » ha bezañ bet broudet anezho da cheñch penn d'ar vazh en ensavadur.\nE-touez tudennoù pennañ ar stourm enep ar brezel er Vietnam eo bet Howard Zinn ivez. E 1968 eo kaset di asambles gant Daniel Berrigan - beleg ha barzh a-enep krenn d’ar brezel - evit degemer tri soudard amerikan a oa da vezañ dieubet gant gouarnamant Norzh Vietman, evit diskouez e volontez da vont war-zu ar peoc’h. Bevañ a ra meur a vombezadeg p’emañ e Hanoi. Eus tu an dud vombezet ar wezh-mañ ha n’eo ket eus tu ar bombezer. E 1970 e sikour da goachañ an Tad Berrigan, deuet da vezañ mignon dezhañ, a zo klask war e lerc’h gant an FIB abalamour dezhañ bezañ ac’hubet gant tud all ur burev-soudardañ e Catonsville (Maryland) ha plantet an tan en doserioù-kuzh.\nMeur a wezh en e vuhez en deus bet tro Howard Zinn da dremen un nebeut devezhioù en toull-bac’h p’en deus kemeret perzh en ur bern luskadoù disentidigezh. E miz Du 1970 e tibab kemer perzh en un tabud diwar-benn ar disentidigezh keodedel e-lec’h mont d’al lez-varn a zo sañset barn anezhañ evit ur sit-in dirak ur greizenn-soudarded. Kaset eo d’an toull-bac’h e-pad ur pennadig.\nKelenn a ra e skol-veur Boston e-pad un toullad mat a vloavezhioù a-raok mont war e leve e 1988. E fin e gentel ziwezhañ e kinnig d’e studierien dont gantañ da souten klañvdiourien ha klañvdiourezed o deus diskroget diouzh o labour nepell ac’hann. Betek fin e vuhez (aet eo da anaon e 2010) en deus skrivet levrioù, pennadoù, graet prezegennoù e-pep lec’h er Stadoù-Unanet, ha burutellet dizehan politikerezh diabarzh ha diavaez ar gouarnamant. Betek ar fin n’en deus ket paouezet da ziskuliañ an impalaerouriezh amerikan ha da ginnig ur sell lemm war darvoudoù ar vro hag ar politikerezh amerikan.\nDedennus eo gouzout ivez e oa sot Howard Zinn gant ar c’hoariva. Ur pezh-c’hoari diwar-benn Emma Goldman a zo bet savet gantañ (Emma). Houmañ a oa un anarkourez hag ur wregelourez amerikan eus fin an naontekvet kantved ha deroù an ugentved. Ur pezh all a zo bet skrivet gantañ ma weler Karl Marx difoupet er c’hentañ kantved warn-ugent, droug ennañ o welet penaos eo bet distreset e vennozhioù (Marx in Soho).\nLakaat a ra Howard Zinn war wel gevier ar gouarnamantoù, a zeu an eil war-lerc’h egile, renet gant republikaned pe demokrated, ar brezelioù niverus graet war zigarez difenn an demokratelezh hag ar justis er bed, an digevatalderioù hag ar ouennelouriezh gwriziennet don er gevredigezh amerikan abaoe donedigezh an drevadennerien gentañ.\nMet dispak a ra ivez dirazomp an emgannioù niverus ha liesseurt o deus roet da glevet mouezh an dud o deus bet stourmet evit cheñch ar gevredigezh, a-hed istor ar Stadoù-Unanet. Diskouez a ra deomp ez eus bet lies gwech mareadoù a zemokratelezh en istor, savet war-eeun gant an dud pa felle dezho en em vodañ hag hadañ tammig-ha-tammig e-barzh park ar cheñchamant sokial. Ur bennoberenn istorel eo levr Howard Zinn. Boued-spered sofkont evit en em soñjal war hon istor-ni, evit magañ preder war ar vicher a istorour, hag evit kas e lod d’ul labour pemdeziek uvel ha poanius : cheñch ar bed.\n Kefredel = a denn da obererezh ar spered (Geriadur an Here).\n Discepolo Thierry, La synthèse d’Howard Zinn (un diverrañ eus ar prezegennoù graet da vare embann al levr gant an embannadurioù Agone),http://atheles.org/agone.\n Blanc (W.), Chéry (A.), Naudin (Ch.), Les historiens de garde. De Lorànt Deutsch à Patrick Buisson, la résurgence du roman national, Editions Inculte, 2013. Lenn ivez levr pouezus Suzanne Citron, Le Mythe National. L’histoire de France revisitée, Les Editions de l’Atelier/Editions Ouvrières, 2008.\n Setu aze titl saoznek emvuhezskrid Howar Zinn : « Ne lavaren ket e oan o klask un objektivelezh ha n'halle, forzh penaos, na bezañ na bezañ c'hoantaet. Alies e lavaren d’am studierien n’haller ket bezañ neptu p’emeur en un tren o vont ». (Je ne prétendais nullement à une objectivité qui n’était d’ailleurs ni souhaitable ni possible. Je répétais souvent à mes étudiants qu’on ne peut pas rester neutre dans un train en marche) (p.10, L’impossible neutralité (evit an droidigezh c’hallek), embannadurioù Agone, 2006).\n Disheñvel diouzh hini Henry Kissinger en doa skrivet « History is the memory of states » en e levr A World Restored (meneget gant Howard Zinn uheloc’h er skrid).\n Howard Zinn, Une histoire populaire des États-Unis, Agone, 2002, evit an droidigezh c’hallek.\n Howard Zinn, L’impossible neutralité, Autobiographie d’un historien et militant, Agone, 2006 (p.278).


Betek an IVe kantved a oa bet savet ar deiziadur-se gant ar Sanhedrin, kuzul yuzev en Israel. Hillel II, a oa nassi ar Sanhedrin en doa cheñchet an traoù, war a seblant, e 359, o krouiñ un deiziadur jedet e lec'h bezañ evezhiet war al Loar gant ar Sanhedrin. Aotreet en deus an dra-se a lakae ar vureverezh da beurbadout gant pe hep ar Sanhedrin. Betek bremañ e vez implijet an doare-se da jediñ an deiziadur hebraek.\nAdtapet diwar « https://br.wikipedia.org/w/index.php?title=Deiziadur_hebraek&oldid=1862547 »\nKemm diwezhañ d'an 5 Gen 2020 da 20:02\nKemmoù diwezhañ degaset d'ar bajenn-mañ d'an 5 Gen 2020, da 20:02.


Bosnia-ha-Herzegovina - Wikipedia\n(ru) Босна и Херцеговина\nKan broadel Državna himna\nYezh ofisiel bosnieg\n3 900 000 (2006)\nKuzul ar Vinistred Milorad Dodik\nKentañ ministr Zoran Tegeltija\nKod pellgomz 387\nKod Kenrouedad .ba\nBosnia-ha-Herzegovina a zo ur riez eus ar Balkanoù en Europa ar su, dindan ur gorread a 51 129 km², gant ur boblañs a 4 milion bennak a dud. An anv a zo e yezhoù ofisiel ar vro Bosna i Hercegovina (pa reer gant al lizherenneg latin) pe Босна и Херцеговина (pa reer gant al lizherenneg kirillek). Alies a-walc'h e vez krennet anv ar vro e Bosnia, BiH pe БиХ. Div rannvro istorel a ya d'ober ar stad: Bosnia ha Herzegovina.\nTeir c'henel a ya d'ober ar vro-se: Bosniaked, Serbed ha Kroated. Evit ober anv eus annezidi ar vro hep delc'her kont eus pobl orin an dud e vez graet gant Bosniad (liester Bosniz). Sarajevo eo ar gêrbenn hag ar gêr vrasañ.\nDiv gevanenn a ya d'ober framm ar stad : Kevread Bosnia ha Herzegovina\nha Republika Srpska.\nAdtapet diwar « https://br.wikipedia.org/w/index.php?title=Bosnia-ha-Herzegovina&oldid=1899959 »\nKemmoù diwezhañ degaset d'ar bajenn-mañ d'an 9 Ebr 2021, da 22:37.